text:
BIOGRAFIE_ Predi, insegnant, inteletuâl, ma soredut furlanist convint, pre Checo Placerean al à lassât un segn indelebil inte storie dal Friûl che lu celebre a 25 agns de sô muart (ai 18 di Novembar dal 1986). Ande sclete, personalitât autentiche e carismatic tant di jessi definît un “mît” intai scrits in sô memorie racuelts intes pagjinis dal sît web dal Istitût Ladin Furlan a lui dedicât, pre Checo Placerean al nas a Montenârs intal 1920: di chi al partìs il percors che lu puartarà a deventâ une des vôs ispiradoris des istancis autonomistis. Al è il 1932 cuant che al jentre intal seminari di Cjistilîr (Pagnà), mentri che la ordenazion sacerdotâl, consacrade intal domo di Udin, e je dal 1944. Tal stes an, al à tacât ancje i studis academics ae universitât gregoriane di Rome (al frecuentarà il “Russicum”); chest percors di formazion al larà indevant al Coleç Leonino, si completarà cu la tesi di dotorât in teologjie dogmatiche (1948) e cuntune lauree sucessive in letaris e filosofie (Padue, 1968). Su la fonde di chescj titui, al devente insegnant di religjon al Stellini di Udin e al Diacono di Cividât prime, e docent di storie e filosofie al Marinelli di Udin dopo. Inte sô cariere di professôr e je stade ancje une parentesi in Argjentine. Intai agns ’60 al sclope il so impegn par un protagonisim plui incisîf dal Friûl cu la istituzion de associazion Int Furlane (1962-63), la publicazion dal relatîf mensîl in lenghe furlane, la nassite (1966) dal Moviment Friûl, la mozion dal clericât pal disvilup sociâl dal Friûl (1967). Al devente membri e pont di riferiment di Glesie Furlane (1969-1970) e di Rît Furlan. In paralêl, si dediche ae valorizazion de lenghe furlane midiant de traduzion di tescj sacris, esperience partide cu la version in marilenghe dai Vanzelis (1958), lade indevant dopo cu la traduzion dal messâl roman (completade intal 1977) e de Biblie, opare concludude intal 1984 e là che si met dongje di lui pre Toni Beline. Memorabil il so coinvolziment atîf inte bataie pe nassite de Universitât furlane e intal motivâ il Friûl ae rinassite dopo il taramot dal ’76.
Ilaria Gonano
ATUALITÂT – Pre Checo Placeran............
BIOGRAFIE_ Predi, insegnant, inteletuâl, ma soredut furlanist convint, pre Checo Placerean al à lassât un segn indelebil inte storie dal Friûl che lu celebre a 25 agns de sô muart (ai 18 di Novembar dal 1986). Ande sclete, personalitât autentiche e carismatic tant di jessi definît un “mît” intai scrits in sô memorie racuelts intes pagjinis dal sît web dal Istitût Ladin Furlan a lui dedicât, pre Checo Placerean al nas a Montenârs intal 1920: di chi al partìs il percors che lu puartarà a deventâ une des vôs ispiradoris des istancis autonomistis. Al è il 1932 cuant che al jentre intal seminari di Cjistilîr (Pagnà), mentri che la ordenazion sacerdotâl, consacrade intal domo di Udin, e je dal 1944. Tal stes an, al à tacât ancje i studis academics ae universitât gregoriane di Rome (al frecuentarà il “Russicum”); chest percors di formazion al larà indevant al Coleç Leonino, si completarà cu la tesi di dotorât in teologjie dogmatiche (1948) e cuntune lauree sucessive in letaris e filosofie (Padue, 1968). Su la fonde di chescj titui, al devente insegnant di religjon al Stellini di Udin e al Diacono di Cividât prime, e docent di storie e filosofie al Marinelli di Udin dopo. Inte sô cariere di professôr e je stade ancje une parentesi in Argjentine. Intai agns ’60 al sclope il so impegn par un protagonisim plui incisîf dal Friûl cu la istituzion de associazion Int Furlane (1962-63), la publicazion dal relatîf mensîl in lenghe furlane, la nassite (1966) dal Moviment Friûl, la mozion dal clericât pal disvilup sociâl dal Friûl (1967). Al devente membri e pont di riferiment di Glesie Furlane (1969-1970) e di Rît Furlan. In paralêl, si dediche ae valorizazion de lenghe furlane midiant de traduzion di tescj sacris, esperience partide cu la version in marilenghe dai Vanzelis (1958), lade indevant dopo cu la traduzion dal messâl roman (completade intal 1977) e de Biblie, opare concludude intal 1984 e là che si met dongje di lui pre Toni Beline. Memorabil il so coinvolziment atîf inte bataie pe nassite de Universitât furlane e intal motivâ il Friûl ae rinassite dopo il taramot dal ’76.


c: text/html

text:
La fieste uficiâl si è fate in Setembar: 40 agns de fondazion dal Fogolâr Furlan di Bollate, citadine di 36.000 abitants su la puarte di Milan. Un Fogolâr che ancjemò al resist, salt. Ma cemût?
«O vin sielzût di evolvisi, no sierantsi inte nestre realtât» mi conte Marco Marcon, ex president dal sodalizi, professôr al Politecnic di Milan «e cussì o vin inviât colaborazions cul Comun e cu lis associazions dal teritori, metint a disposizion la nestre sede par tantis iniziativis, ancje di altris».
La sede dal Fogolâr di Bollate, di fat, e je tant ample, plui di 200 metris cuadris. E je stade volude dal prin president e fondadôr storic, Valentut Toniutti. Cuarante agns indaûr, di fat, viodude la grande imigrazion di furlans a vore tes fornâs di modons tai contors de zone des “Groane”, a nasserin dôs cooperativis, Fogolâr Furlan e Arcobaleno, cun chê di costruî une schirie di cjasis pai furlans. Dentri di chest complès, si à volût destinâ ancje un spazi par cjatâsi intun Fogolâr Furlan.
«O tignìn cors di inglês, di fotografie, un campus estîf pai fruts e un par dâur acet di sabide intant che i gjenitôrs a son impegnâts» mi dîs Marc. «E dopo par Zenâr o vin previodût la partence di un sportel legâl, une scuele di musiche, e ancje la costruzion di une cusine cul fin di fâ cerçâ mangjativis furlanis. Chestis ativitâts si inviin in graciis dal contribût di gnûfs conseîrs dal diretîf, li che o vin un avocat, un architet, e vie indevant».
Chest an, di fat, in Jugn, e je stade rinovade la dirigjence de associazion cuntun gnûf president, Liviano Nodusso, e un diretîf di 11 conseîrs.
«Po dopo, dal sigûr o larìn indevant ancje cun dutis chês altris iniziativis tradizionâls: la fieste di Sante Luzie pai fruts, il Carnevâl par grancj e un pai frutins, la fieste anuâl Fieste de furlanetât, la fieste dai Muarts cu la messe dulà che dopo o ufrìn cjastinis e vin».
Une associazion duncje cetant vivarose, e la sinergjie cul teritori e podarès jessi di esempli pe ativitât di tancj altris Fogolârs ator pe Italie e pal mont.
La sede, viôt il câs, e je in vie Friuli-Venezia Giulia. «Pecjât che no si clami vie Friuli e vonde», i buti la batude a Marc. E cussì, o sierìn la interviste ridint. ❚
Dree Venier

robotstxt: allowed

filter: keep


text:
Par sierâ il 2018 in compagnie, il CIRF al à pensât di inmaneâ un incuintri cun ducj i corsiscj che a àn frecuentât i cors di lenghe e culture furlane vie pal an, di mût di consegnâur i atestâts e, cun di plui, di vê la pussibilitât di cognossi cualchidune des ecelencis artistichis dal teritori. La idee e je nassude l’an passât, cuant che, in ocasion de cerimonie conclusive dai percors di formazion, al jere stât invidât Doro Gjat, innomenât cjantant rap cjargnel. Chest an, invezit, si passe de art musicâl a chê grafiche: ospit di vinars ai 21 di Dicembar, a 3 e mieze daspò misdì, te Aule 2 di Palaç Antonini, di fat, al sarà il fumetist Luca Malisan, protagonist di une des pontadis de seconde serie dai documentaris INT/ART, un progjet di Agherose dedicât ai zovins artiscj dal teritori, cu la regjie di Dorino Minigutti e cul contribût de ARLeF e dal Fonts Regjonâl pal Audiovisîf. Te interviste par cure di Radio Onde Furlane, il dissegnadôr nus contarà la sô storie e nus darà cualchi cerce dai siei lavôrs.
Dongje dai atestâts dai cors par dipendents de Aministrazion Publiche finanziâts de Leç 482/1999, a saran dâts fûr ancje chei dai cors estîfs pai zovins e pai students de Universitât dal Friûl patrocinâts de ARLeF – Agjenzie Regjonâl pe Lenghe Furlane, de Societât Filologjiche Furlane e cun Radio Onde Furlane tant che media partner.
Per concludere il 2018 in compagnia, il CIRF ha deciso di organizzare un incontro con tutti i corsisti che hanno frequentato i corsi di lingua e cultura friulana durante l’anno, in modo da consegnare gli attestati ed avere anche la possibilità di conoscere alcune delle eccellenze artistiche del territorio. L’idea è nata l’anno scorso, quando, in occasione della cerimonia conclusiva dei percorsi di formazione, era stato invitato Doro Gjat, noto cantante rap carnico. Quest’anno, invece, si passa dall’arte musicale a quella grafica: ospite del pomeriggio di venerdì 21 dicembre, alle ore 15.30, in Aula 2 di Palazzo Antonini, infatti, sarà il fumettista Luca Malisan, protagonista di une delle puntate dei documentari INT/ART, un progetto di Agherose dedicato ai giovani artisti del territorio, con la regia di Dorino Minigutti e con il contributo di ARLeF e del Fondo Regionale per l’Audiovisivo. Nell’intervista a cura di Radio Onde Furlane, il disegnatore ci racconterà la sua storia e mostrerà alcuni dei suoi lavori.
Oltre agli attestati dei corsi per dipendenti della Pubblica Amministrazione finanziati dalla Legge 482/1999, saranno consegnati anche quelli dei corsi estivi per giovani e per studenti dell’Università degli Studi di Udine, patrocinati da ARLeF – Agenzia Regionale per la Lingua Friulana, Società Filologica Friulana e con Radio Onde Furlane in qualità di media partner.


text:
Une edizion che e à savût plui di furlan. Chest al è in sostance un belanç in struc de edizion 2011 di Friuli Doc. In efiets, za des peraulis dal “santul” che al à viert la fieste, Fabio Capello si veve di intuî alc «O soi un emigrant di privilegjât, ma sot o ai simpri la maiute dal Friûl» al à dit “sir” (ma forsit al sarès miôr clamâlu “sâr”) Capello, alenadôr de nazionâl inglese di balon, «O soi partît di cheste tiere e cuant che o torni e je simpri une emozion. Cuant che o soi tal forest o soi braurôs di jessi furlan, pe nestre societât e la nestre mentalitât». Peraulis che a fasin efiet, massime parcè che ditis di un di Pieris, comun di Sant Canzian dal Lusinç, provincie di Gurize, che fevelant dal palc de inaugurazion si è ancje un pêl ingropât pe emozion.
LA PATRIE IN MUNICIPI_ Ma a cjalâ ben il program no son mancjâts i apontament che a àn vude une particolâr atenzions pe lenghe e la identitât furlane. Une vore di int e à partecipât al event di vinars ai 16 cuant che in sale Ajace “La Patrie dal Friûl” e à presentât il speciâl su la “Leture continue de Bibie par furlan” «L’event culturâl plui impuartant davuelt in Friûl tal 2011, comprindudis lis iniziativis pe celebrazion de unitât dal Stât talian» come che al à dit Dree Venier, curadôr dal speciâl e che al è stât ribadît cun plasê ancje dal President de Agjenzie regjonâl pe lenghe furlane Lorenzo Zanon. Il President de ARLeF al à ancje rivendicât un «Friûl finalmentri libar e autonim, parcè che fevelâ di politiche linguistiche pal furlan intune regjon che si clame Friûl-Vignesie Julie al significhe simpri sbassâsi a compromès cun int che no i interesse nuie de lenghe furlane». Sul scomençâ de serade, prin dai intervents di Dree Venier, pre Roman Michelot e Agnul Floramo, a àn puartât il lôr salût ancje il Sindic di Udin Furio Honsell che al à invidât ducj a no vê pôre di fevelâ furlan «O vin di deventâ ducj ambassadôrs de lenghe furlane». Al è intervignût ancje il President de provincie di Udin Pieri Fontanini «Mi à displasût no podê partecipâ in prime persone a la leture» al à dit «ma no vin di dismenteâ mai lis lidrîs, nancje a Friuli Doc, cheste e je la motivazion che o vin sielt il teme de Tiere dai Patriarcjis. O vin intindût ricuardâ cussì la ete plui biele dal popul furlan».
IL DOCUMENTARI_ Te stesse ore al vignive presentât, in prime vision, li dal cine centrâl il documentari “Udine/Udin – e i Patriarchi scendevano dal Castello”, de regjiste Giovanna Zorzenon. Prodot de “ilariavalliproduzioni”, al è stât realizât cu la presince di dialics, in contemporanie, in lenghe taliane e furlane, e lis imagjins a son relativis ai lûcs plui significatîfs a lis situazions de zornade mancul frecuetâts de citât.
UN PAS INDEVANT O DOI INDAÛR?_Inte sabide a buinore il nestri diretôr Dree Valcic al è stât clamât ancje a moderâ un incuintri su la situazion de politiche linguistiche in Friûl dulà che a son intervignûts il President de Provincie di Udin Pieri Fontanini, la prof.e Silvana Schiavi Fachin, William Cisilino (neo-diretôr de Agjenzie Regjonâl pe lenghe furlane, ndr) e l’assessôr dal comun di Udin Kristian Franzil. Intant che in sale e leve indevant la cunvigne, su la place Libertât al jere il presidi dal gnûf comitât “Furlan Nestre Lenghe Vive” che al sensibilizave sul teme i visitadôrs di Friuli Doc.
PE PROSSIME EDIZION_ A coment de edizion a pene sierade si è viert ancje un dibatit sul fat che forsit si podarès ancje pensâ di clamâlu “Friûl Doc” cul non par furlan, ma alore al ven di domandâsi ancje parcè che invezit dai balons tricolôr di chest an, no si sedi pensât pal prossim an a une decorazion che e riclami i colôrs zâl e blu de nestre bandiere, e magari, considerant che Udin chest autun al ospitarà la finâl dal Liet Festival, no si ponti di plui ancje sui events musicâi che a presentin un repertori in lenghe furlane come lis esibizions di Arbe Garbe, Ulisse e i Ciclopi, Resistence in Dub che a àn sunât ator pes placis di Friuli Doc.
Redazion
VIERZIDURE – Un Friuli Doc plui furlan............
Une edizion che e à savût plui di furlan. Chest al è in sostance un belanç in struc de edizion 2011 di Friuli Doc. In efiets, za des peraulis dal “santul” che al à viert la fieste, Fabio Capello si veve di intuî alc «O soi un emigrant di privilegjât, ma sot o ai simpri la maiute dal Friûl» al à dit “sir” (ma forsit al sarès miôr clamâlu “sâr”) Capello, alenadôr de nazionâl inglese di balon, «O soi partît di cheste tiere e cuant che o torni e je simpri une emozion. Cuant che o soi tal forest o soi braurôs di jessi furlan, pe nestre societât e la nestre mentalitât». Peraulis che a fasin efiet, massime parcè che ditis di un di Pieris, comun di Sant Canzian dal Lusinç, provincie di Gurize, che fevelant dal palc de inaugurazion si è ancje un pêl ingropât pe emozion.


text:
Jutori:Vuide in curt
Inizi · Cambie la pagjine · Formatâ il test · Cemût fâ dai leams · Discussion · Lis liniis vuide · Deventâ un utent registrât
Benvignût te vuide in curt. La Vichipedie e je une enciclopedie cul jutori e la colaborazion dai siei letôrs e ancje tu tu puedis contribuî liberementri. Cheste e je une vuide in curt par cirî di spiegâ cemût che si pues colaborâ al progjet.
Visiti che e je dome une vuide in curt e no un manuâl masse aprofondît.
Se no tu la âs lete viôt la pagjine di Benvignût


text:
Te suaze de discussion sul plan sanitari regjonâl, e je tornade fûr ancjemò une volte la cuestion de unificazion des dôs facoltâts di medisine di Udin e di Triest. Che e à l’obietîf, naturalmentri, di otignî che chê di Udin e sedi sotane di Triest. Cheste liende si incuadre te campagne, sostignude fin de vierzidure di cheste legjislature regjonâl, de assessore triestine Rosolen. Cui fins, di volte in volte sostignûts, o di unificâ lis dôs Universitâts, o di meti in pîts une fondazion uniche cul mani in man ae Zonte regjonâl, o formis di unificazion o di “cooperazion” dai diviers cors di lauree dai doi Ateneus. Naturalmentri, simpri cul obietîf di ridusi la autonomie e la identitât de Universitât dal Friûl, ancje se taponât de esigjence proclamade di sparagnâ bêçs e strassariis. Intune Regjon piçule – a disin –, là che al sarès avonde un sôl Istitût universitari. Naturalmentri, chel di Triest…!
Ae fonde di chest resonament triestin ( ma ancje di cualchi furlan cence patrie ), e je simpri chê: di no vê capît ni cincuante agns indaûr, ni cumò, che il Friûl al è une realtât culturâl, linguistiche e storiche difarente di Triest, che al è altri. E che, di conseguence, il Friûl nol podarà mai dâ il bon acet a cheste union regjonâl metude in pîts sot la sotanance di Triest. Soredut cuant che si trate de massime Istituzion culturâl e formative des zovinis gjenerazions furlanis e dal motôr di svilup gjenerâl de nestre tiere. Dut chest, noaltris furlans lu vin dimostrât cun tantis bataiis di popul par otignî la nestre Universitât autonome che – come che al dîs l’articul 26 de sô leç istitutive dal 1977 – e à il compit di “contribuî al progrès civîl, sociâl, ae rinassite economiche dal Friûl e di deventâ imprest di disvilup organic e di rinovament dai filons origjinâi de culture, de lenghe, des tradizions e de storie dal popul furlan”.
Lu vin ancje dimostrât cuant che, tal 1982, te seconde leç statâl de ricostruzion, o vin otignût finalmentri dal Parlament talian la istituzion de Facoltât di medisine a Udin. Batint, ancjemò une volte, lis contrarietâts fuartononis triestinis che, in chê volte, a vevin tirât de lôr bande fintremai il ministri de Istruzion.
Dî e tornâ a dî – come che a fasin i triestins – che tocje finîle cu lis strassariis des dôs Universitâts te Regjon, des doplis facoltâts a Udin e a Triest, o dai cors di lauree al è come pratindi che, dopo il no a Udin, si disi di no ancje a Triest, par lâ a finîle cul acentrament dut tal Venit, magari a Padue Dismenteant cussì doi ponts fondamentâi. Il prin, che il popul furlan pe sô incressite culturâl e sociâl al à dirit di vê une Universitât autonome e specifiche, come che al dîs l’art. 26 de sô leç istitutive che o vin a pene vude indiment. In secont lûc, che la Facoltât di medisine di Udin, in gracie de alte cualificazion dal so personâl docent e des sôs struturis didatichis e sientifichis, e je zaromai di ben siet agns in ca considerade in mût uficiâl la prime Facoltât di medisine di Italie!
Curtis e che si tocjin, inalore. O disìn vonde a chestis vôs che di continui si alcin cuintri il Friûl e la sô Universitât autonome. E vonde ai politics furlans di ducj i partîts che, di bogns sotans, a fasin fente di no sintî e a tasin.
ARNALT BARACÊT
CURTIS E CHE SI TOCJIN. La “medisine” par Triest e je simpri chê: cirî di gloti il Friûl............
Te suaze de discussion sul plan sanitari regjonâl, e je tornade fûr ancjemò une volte la cuestion de unificazion des dôs facoltâts di medisine di Udin e di Triest. Che e à l’obietîf, naturalmentri, di otignî che chê di Udin e sedi sotane di Triest. Cheste liende si incuadre te campagne, sostignude fin de vierzidure di cheste legjislature regjonâl, de assessore triestine Rosolen. Cui fins, di volte in volte sostignûts, o di unificâ lis dôs Universitâts, o di meti in pîts une fondazion uniche cul mani in man ae Zonte regjonâl, o formis di unificazion o di “cooperazion” dai diviers cors di lauree dai doi Ateneus. Naturalmentri, simpri cul obietîf di ridusi la autonomie e la identitât de Universitât dal Friûl, ancje se taponât de esigjence proclamade di sparagnâ bêçs e strassariis. Intune Regjon piçule – a disin –, là che al sarès avonde un sôl Istitût universitari. Naturalmentri, chel di Triest…!


text:
Ce vuelial dî colâ dentri di un cuadri, esplorâ lis penombris di un afresc, fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie, ma lis conte dal didentri, cu la vôs dai lôr protagoniscj, intun zûc gnûf e intrigant.
Le opare e veve di jessi sculpide par volê di Napoleon. La idee origjinâl e jere che di poiâle suntun basament a forme di piramide tal mieç de place di Cjampfuarmit par memoreâ il famôs tratât di pâs dai 17 di Otubar dal 1797. Ma la Storie, cui siei cors e ricors, e fasè colâ la armade francese cambiant la sô direzion, cussì la opare e fo dal principi abandonade intun curtîl privât, simpri a Cjampfuarmit. Tal 1819, l’imperadôr asburgjic Francesc I al volè regalâle ae citât di Udin cuntune cerimonie di impat straordenari. E là che e fo poiade, ancje in dì di vuê si pues viodile in dute la sô simbologjie e grandece.
Il progjet origjinâl al jere stât assegnât al scultôr lombart Zuan Batiste Comolli (1775-1831) ai 30 di Zenâr dal 1811, nuie di mancul che dal Vicerè Eugenio di Beauharnais, che al veve personalmentri inmaneade une schirie di events a dîs agns de firme di Cjampfuarmit. Daûr de idee di Comolli, lis autoritâts a assegnarin al furlan Michêl Zuliani (1778-1813), cognossût ancje tant che il Lessan, il compit di meti adun un basament imponent e plen di simbui che a evocavin la potence imperiâl. Ma i lavôrs si strissinin, tant che la statue e rivarà a Cjampfuarmit dome tal 1813. Masse tart, dal moment che intun an Napoleon, za tibiât in Russie, al sbrissarà pierdint la vuere e al vignarà impresonât inte Isule di Elbe. Tal 1814 al tacarà il Congrès di Viene, là che l’orloi de Storie al vignarà tirat indaûr di almancul un centenâr di agns. Nissune maravee duncje che la opare, aromai considerade fûr timp, e vignìs scuindude e po dopo dismenteade. Ma si sa che i simbui a puedin simpri jessi interpretâts, massime se a son metûts insiemi intune forme preziose e biele. Cussì, ae fin, pe zentîl contribuzion dal cont Jacum Rota, si cjatin i bêçs par puartâle a Udin, come rapresentazion di chê union e armonie che propit il Congrès di Viene al declarave di volê garantî a ducj i popui europeans.
Valantin Presani (1788-1861), arlêf dal Zuliani, al studie il progjet di colocament: dôs rampis di scjalis curvadis suntune linie taronde che a varessin unide la place ae rive dal Cjistiel. La iscrizion e fo sugjeride invezit di Antoni Morcelli: dute la simbologjie origjinâl e jere voltade su la mission che la Corone asburgjiche e steve pandint. E il regâl al vignive firmât no plui di Napoleon, aromai destinât a Sant’Elena, ma di Francesc I di Viene. Come che al diseve chel: cambiâ dut par no cambiâ nuie. La tradizion popolâr, intai agns, e batià la statue cul non di Marie Luise. Ai fruts si ur diseve che par jentrâ a Udin la prime volte, bisugnave lâ a bussâi il cûl. ❚
Agnul Floramo
I COLÔRS E LIS FORMIS DE STORIE: UN VIAÇ INTE ART DAL FRIÛL. Di Napoleon al Congrès di Viene. La storie de statue dismenteade............
Ce vuelial dî colâ dentri di un cuadri, esplorâ lis penombris di un afresc, fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie, ma lis conte dal didentri, cu la vôs dai lôr protagoniscj, intun zûc gnûf e intrigant.


text:
ZEUT DI FRICO CUN PIRUÇS, SCUETE DI CJAVRE, COCULIS E LIDRIC DI TREVÎS
Ingredients (par 6 personis)
500 gr. di Montâs gratât
300 gr. di Lidric di Trevîs
200 gr. di Scuete di cjavre
2 piruçs
Sâl
Pevar
Vueli di ulive
Preparazion
Preparâ cualchi sfuee di frico, doprant une fersorie ben cjalde dulà che si fâs colâ a ploie e in maniere uniforme un vêl di formadi gratât. • Fâ disfâ e fâ indorâ par ben des dôs bandis, zirant il frico cuntune spatule. • Cuant che il frico al è cuet, voltâlu suntune cjicare par che al cjapi la forme di un zeut; lassâ disfredâ di maniere che il frico si indurissi. • Jemplâ i zeuts otignûts cuntune creme fate messedant la scuete di cjavre, i piruçs gratâts e lis coculis masanadis, comedant ae fin di sâl e di pevar. • Cuvierzi cheste creme cun lidric di Trevîs cjalt, saltât in padiele dome cun vueli di ulive, sâl e pevar. • Decorâ cuntune cocule e puartâ in taule.
RISOT CU LA VERZE MANTECÂT CU LA BIRE DI FORMENT
Ingredients (par 6 personis)
420 gr. di Rîs
1 Civole blancje taçade
1 Verze
1 butilie di mieç litri di bire di forment
Brût di verduris
Spongje
Sâl
Pevar
Vueli di ulîve
Ceve e Savors taçâts
Preparazion
Disfridi la civole intun pôc di vueli di ulive, zontâ il rîs e bagnâ cun 350 ml di bire. • Une volte svaporât l’alcul de bire, tacâ a cuei il rîs bagnantlu cul brût. • A metât cuete, zontâ la verze taiade a strissulis e saltade in padiele cun vueli di ulive, sâl e pevar. • Finî di cuei il rîs cul brût; une volte cuet, distudâ il fûc e mantecâ cun spongje e cu la bire che e reste; comedâ cun sâl e pevar, meti tal plat decorant cun savôrs e ceve taçâts fins. • Servî ben cjalt.
BLECS CUI ARTICJOCS
Ingredients (par 6 personis)
600 gr. di Blecs
10 Articjocs
2 grignei di Ai
Brût vegjetâl
300 ml di sbrume
1 tace di vin blanc
Sâl
Pevar
Formadi pegorin
Mente e Savôrs taçâts
Preparazion
Netâ i articjocs des fueis plui duris e de barbe, taiâ i cûrs a tocuts e fâ disfridi tal vueli di ulive insieme cul ai, bagnâ cul vin blanc sec e fâ svaporâ. • Zontâ i savôrs e la mente taçâts fins, salâ, pevarâ, e cuei bagnant cul brût. • Cuant che i articjocs a son cuets, zontâ la sbrume; sbati la messedance cuntun fruladôr fin che e ven une salse penze e sbrumose. • Cun chest tocj, cuinçâ i blecs fats cuei prime in aghe salade. • Servî la paste ben cjalde cun parsore formadi pegorin, mente e savôrs taçâts e un zîr di vueli di ulive a crût.
Gabriele Pressacco
SPECIÂL – Un tris dut di ort............
ZEUT DI FRICO CUN PIRUÇS, SCUETE DI CJAVRE, COCULIS E LIDRIC DI TREVÎS


text:
Tal forest, das bandis di Triest, i emigrants furlans ju clamin “lanfur”. Dal rest, a clamin “neri” il cafè, e “capo” il capucin, si che duncje nuie di maraveâsi. Traficant cu la Universitât e altris ents di ricercje di là jù, o ai scugnût deventâ ancje jo un lanfur come gno nono, che al è un di chei muredôrs furlans che tai agns ‘50 a àn tirât sù mieze Triest.
Il vinars però o torni a cjase. La cjase fate di gno pari, muredôr ancje lui, te “Catele”, il broili di famee in Gôt, a Glemone, dongje de fontane di Silans, che e bute la aghe plui buine dal marimont (chê di cjase tô).
Tornâ a Glemone in tren o in autostrade al è un grum biel, par me simpri emozionant, cun cheste citadine che e slache jù fra il Cjampon e il Glemine, lis primis monts dopo de plane furlane. E o soi simpri content come une pasche cuant che o jentri tal gno borc, passant il cartel maron cun parsore scrit “Gôt”.
In cheste civiltât motorizade, e internetizade, e je però un robe che e mancje: la int. Cjatâ cualchidun a pît pe strade di saludâ e scambiâ dôs cjacaris par furlan (dopo une setemane di “dime”, “te ga” e coniuntîfs a câs) al è râr, e fintremai lis ostariis a son sieradis.
Par chest, mi impensi ben un vinars dal Istât passât. Tornant a cjase dilunc vie Gôt, al solit vueide di int e di vite, o passi propit denant dal “Albergo-trattoria Agli Amici” (che par nô al è “Li di Jeur”) e su la terace a son siet – vot personis che a cognossin la mê machine di lontan e che a tachin a ridimi e a saludâmi cu lis mans, contentis di viodimi.
Chest al è stât il plui biel “ben tornât a cjase” che mi sedi mai capitât. No mal àn dit par furlan, viodût che a cjacarin pashtun, urdu e un tic talian, cui plui cui mancul, ma intant a dî “mandi” ur vin insegnât, e pal rest i stin lavorant parsore.
A son rivâts tal Jugn dal 2016, sburtâts in chest cjanton di mont di events plui grancj di lôr e in spiete che il Stât talian al decidi su la lôr domande di asîl politic. Ce puedial savê il Stât talian di ce che al sucêt te zone tribâl dal nord dal Pakistan cuant che sì e no si impense dulà che al è il Friûl, no stait a domandâmal a mi.
I puescj a disposizion Li di Jeur a son 18 ma il numar al dipent dal iter de domande di asîl di ognidun: cualchidun al è bielzà lât vie, cualchidun al è a pene rivât.
Chi di nô, ce che al sucêt tal borc al à a ce fâ cun dut il borc. Cussì, intant che cualchidun al bruntulave, altris a àn dit “anìn a viodi”. O vin cjapât contat cu la Crôs Rosse che e guvierne il puest e o vin domandât di podê jentrâ, di cognossi chescj gnûfs borghesans, di viodi di lôr.
A Glemone al è un biel zîr di int che e fâs volontariât o che e je usade a tirâsi sù lis maniis cuant che al covente, e tancj si son fats indenant, cui proponintsi tant che professôr di talian, cui tirant fûr ideis par gjitis e fiestis, cui cu la voie di cognossiju lant a fâ di mangjâ cun lôr. O vin metût sù un bon Coordenament di Acet.
Si che duncje, cuant che e je vignude fûr la disponibilitât dal Comun di Glemone di tacâ i lavôrs volontaris e che al coventave un tutôr che al tignìs i contats tra lis istituzions coinvoltis (CRI, Caritas, Comun di Glemone), la comunitât e i nestris gnûfs borghesans, al è stât fat il gno non. E o crôt che al sedi simpri un ben cuant che i nons a vegnin sburtâts sù dal bas, invezit che fas colâ dal alt come che al sucêt di norme.
Cussì cumò, dal lunis ae joibe, o netin stradis, trois e placis. Il lavôr plui biel dal mont, par me, considerant che lu passi a rindi plui biele la mê tiere, e a contâ di jê a forescj che par lôr ancje soflâ sore lis semencis svoladiis des rosis di tale e je une scuvierte.
✒ Igor Londero
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
“discorint par furlan” – conversaciones partecipativas
Alore… Ae fin dal an passât, viers dicembar, al è stât un moment che o jeri pardabon stuf. O feveli soredut dal lavôr, in bande de situazion pandemiche e di dut il rest. O soi stât un che simpri al à cjatât il timp di gjavâsi vie ancje cinc minûts di zornade par regalâsi e regalâ alc di biel. Sedi scrivi alc, lei cualchi rie, inzornâ un blog, fâ un zîr pai cjamps… ben po, cumò, ma ancje a dicembar, o stoi lavorant 8-9 oris in dî di lezion, paiât une miserie, e o rivavi cjase cul cjâf cetant strac che la uniche idee e jere che di bevi e cjalâ il mûr. Alore, soi lât a licenziâmi, e che e je une robe che o ai fat. No che o puedi permetimi di licenziâmi, clare, ma soi lât a dîs al paron che o mi met a cirî un altri lavôr. Bon. In chei stes dîs o ai ricevude une mail di Auguris di Eduart Baschera, de Argjentine, che al jere un pieç di timp che no lu sintivi par vie di Contecurte, e nol è râr. Contecurte e je une Osterie, e si va e si ven cence rindi cont a di nissun. Nol è strani che un al sparissi par simpri.
Insome.. le ai fate lungje. Ma ta chê mail di Eduart – che e jere une des plui bieli, anzit, cence dubi la plui biele dal an – a jerin scritis un pocjis di robis de sô vite ma soredut e jere dentri une vore di voie e di morbin di fâ robis bielis, cun dut di ce che ti capite intor e dal timp che spes a no si à. Si che, di chê volte, o ai cirût di tornâ a cjapâ in man chel pôc timp che mi vanze fûr dal lavôr (e o lavori simpri masse, e simpri paiât di bant) e dentri di chês altris robis o cîr di stâi daûr sedi a Contecurte, sedi a chest sît che o stês leint e che mi permet, lu stês leint, di sparniçâ lis gnovis che mi rivuardin.
E cheste gnove e rivuarte propite la Argjentine, Eduart e i Fogolârs furlans. E contecurte ancje.
No stoi a dîus ce che o pensi di dut chest parcè che un che al seguìs lis robis in Friûl al pues ben viodi la diference. Pai furlans, la plui part, la lôr lenghe, li personis come me che le doprin, o a fasin robis artistichis come scrivi o ancje dome tignî un sît come Contecurte, a valin ben pôc. No meretin il timp par fâ un banner di reclam come chest ca parsore, no valin une condivision, no valin soredut une robe: Entusiasim. Eco, jo, tes robis che a fâs a ca, no cjati cuasi mail la gjonde, il gust di fâ. E no jentre dome la lenghe, eh… al è propite une maniere di vivi diferente. I students argjentins dal cors Furlan Zero a àn tacât a lei e fevelâ e scrivi par furlan cence cognossilu, recuperant la lenghe dai vons. E al è une maravee ricevi lis lôr contis e viodi cemût che daûr al sedi entusiasim e il gust. Bon… insome. Se o sês furlans di chenti, probabil che no vedis capît ce che o intint, parcè che aromai o intindin il gust des robis come alc di pierdût ancje se o sin pronts a dî che no je vere.
Ve chi… al veve di jessi un post di reclam e mi soi pierdût vie a contâ chê dal ors. Alore fasinlu il reclam!
Sabide di sere o sarai su google meet a fâ une cjacarade cui furlargjentins, aes 10 di sere ore di chenti e 18 di là vie. No ai preparât nuie, e facil che no rivi a preparâ nuie. Ma insome… o sai che o ai une vore di gust di fâ cheste cjacarade!
Ps. no sai se podevi pandi chest incuuintri, ma o crôt di sì. Se nol fos cussì Eduart mi sbilfarà, ma no ai pôre di lui. 😛
pps. La imagjin no jentre nuie, ma o ai comprât un libri par fruts bielonon e o vevi voie di meti un pôc di colôr e un drâc ta chest post, ancje parcè che chest sît al è nassût par condividi “robis bielis”. 🙂
Comments
-
Marcelo del Mestre18 Febbraio 2021
Al È un drâc straç🤣…dome tu…abracjs di cûr…cividin sabide…(chest Al È un des problemis che o Ai Trovât chi…prime letare di ogni peraule il met maiusculis…
-
-
Marcelo Del Mestre21 Febbraio 2021
Graciis dal to timp cun nô vue!…o devi jessi sicur che corbe al Volê Dî “Menabighis”…podesistu spiegâmi il Concet?
Graciis!…al è stât un plasè pardabon!
-
Marcelo Del Mestre21 Febbraio 2021
Che robis al volê dî
-
-
Marcelo del Mestre23 Febbraio 2021
Graciis!…alore al diventara il gno prosim nick-name or non utent 🤣
-
Marcelo del Mestre23 Febbraio 2021
Une robe cence relazion: il font che tu ai doprât par chest sit e je une vore biele: Cemut si clamie?…graciis
-
Astrid24 Febbraio 2021
Mandi Marcelo! Il font si clame Cormorant Garamond e si pues discjamâlu di rive in jù dal sît di Google Fonts https://fonts.google.com/specimen/Cormorant+Garamond?preview.text_type=custom
-
-
-
-
-
Astrid21 Febbraio 2021
Par me al è stât bielissim sintî fevelâ furlan cul acent de Argjentine! E cognossi la storie dai nestris emigrants.
-
19 Marzo 2021


text:
Aghis, Tieris, Int
Gratis!
QUICK OVERVIEW
ESPERIENCIS DIDATICHIS
Progjet ministeriâl di scuelis in rêt 2001/2004 dai istitûts comprensîfs di Faedis, Tavagnà e de Direzion didatiche di Trasaghis
Publicât in gracie dai finanziaments: Leç 482/99; L.R. 15/96 – Provincie di Udin
Prefazion: Silvana Schiavi Fachin
Consulence linguistiche: Donato Toffoli
Consulence editoriâl/didatiche: Alessandra Kersevan
Progjet grafic e impagjinazion: Paola D’Elia
Descrizione
«Tignint cont des indicazions rivadis de prof: Schiavi si son metudis lis fondis di une struture articolade di itineraris di lavôr leâts adun de otiche comune dal plurilinguisim, cuntun implant metodologjic e pedagogjic viert ae inovazion e ae ricercje sul cjamp.
Il prin nucli di ideazion e di riflession su lis liniis gjenerâls dal Progjet si è dât dongje dibot tra lis docentis che a vevin condividût la esperience dal cors di formazion te Universitât e po dopo a chestis si son zontâts altris docents referents di Scuelis diferentis.
Si è duncje dade dongje la trame dal Progjet “Aghis”, denominazion sielte tant che element tematic , fonts comun di une complesse e siore realtât di scuelis, di teritoris, di comunitâts. Il Progjet si è inviât tal concret cun no pocjis dificoltâts, prime tra dutis la dibisugne di coinvolzi tancj docents intune imprese che e domandave disponibilitât ae ricercje, al confront, al inzornament, ae documentazion e valutazion dal procès educatîf.
A chest si zontavin lis dificoltâts tal doprâ e te cognossince de lenghe furlane di bande di tancj docents, massime parcè che a vegnin di areis gjeografichis diviersis di chê regjonâl.
Organizâ e prontâ un plan comun a nivel metodologjic e didatic e je stade la fase plui significative e delicade, parcè che e à permetût di meti in evidence i elements di specificitât di chest Progjet.
Vincint la logjiche de classe e de sede scolastiche, un grup di scuelis de Provincie di Udin, si è metût in zûc par sperimentâ materiâi e propuestis didatichis educativis daûr di finalitâts che si podeve rivâi doprant la lenghe tant che mieç di insegnament e cuntune azion di riflession e di studi vierte al confront tra plui lenghis.
A son stâts fats tancj percors didatics che a àn cjapât dentri plui contignûts e cjamps dissiplinârs, li che si è privilegjade la lenghe “vivude”, la lenghe dal “fâ”, la lenghe di “significâts”.
I progjets “Aghis” e po dopo ” Tieris” e ancje ” Int” , come che a son stâts pensâts, a àn dât la pussibilitât di coinvolzi ducj i fruts des scuelis, di là de sielte opzionâl de lenghe furlane, parcè che la lenghe furlane e à puartât cun se esperiencis vivudis e contignûts cun modalitâts interdissiplinârs e multidissiplinârs, in armonie cu la programazion curicolâr di ogni classe.
Il lavorâ e il progjetâ intune tra docents e je stade une esperience faturose ma costrutive.
Chest cjaminâ lavorant di trê agns al à cjapât dentri tantis personis : arlêfs, esperts, fameis,docents.
Al è stât par ducj une ocasion di incuintri , di scuvierte, di cressite cun umiltât di noaltris docents che o vin crodût in cheste sielte e che o lin indenant a lavorâ cul entusiasim di îr.»
gjavât fûr de Relazion introdutive “Un pocje di storie e di memorie dal nucli di docents referents dal Progjet”
Informazions in plui
Autor furlaninreet
Anade 2005
ISBN 8
Lenghe Furlan
Pagjinis 120
Recensioni
Ancora non ci sono recensioni.


text:
Explorer Lieux
Choisir un Lieu
Naples, ItalieNaples, Italie: Certosa di S. MartinoNaples, Italie: Chiesa di S.Giovanni a CarbonaraNaples, Italie: Grotta di Pozzuoli (Crypta Neapolitana)Naples, Italie: Lago di AgnanoNaples, Italie: Luogo non identificatoNaples, Italie: Molo di MandracchioNaples, Italie: Reggia di CapodimonteNaples, Italie: Strada Nuova (oggi via Nuova Marina)Naples, Italie: Teatro dei FiorentiniNaples, Italie: Teatro S.CarloNaples, Italie: Tomba di VirgilioNaples, Italie: VesuvioNuremberg, Allemagne
Naples, Italie
Comme le dit Mozart. Version 1.0, publiée par HRI Online, 2011. ISBN 9780955787676.


text:
Fevelâ di agriculture in Cjargne al è un pûr eufemisim: i pascs verts, la vite sane de mont, la stale – mai cun mancul di cuatri vacjis – la «mê» latarie, a son aromai lûcs comuns, romantics cence altri, di un timp che al è lât par simpri. Lis tantis cunvignis e taulis tarondis de politiche di turni no àn puartât a nuie. Lis peraulonis a rivochin ancjemò, intant che un slavin al riscje di fâ saltâ fûr il riulut prime armoniosementri util ae mont, e cumò invadût di une vegjetazion deventade indomabile. E culì o tocjìn un altri pont che al dûl: lis sistemazions idraulichis forestâls. Lis dôs robis, lu dîs il bon sens, di là dai compits dovûts de regjon, a varessin di intersecâsi e di lâ in paralêl par fâ in maniere che la mont e sedi sigure. Si diseve che i vêrs paladins des monts a son soredut i siei abitants: salvâ la mont al vûl dî salvâ la planure. Juste, ma chescj difensôrs no vivin dome di aiar: par restâ sul puest ur coventin struments ad hoc, che ae fin a tornaressin utii a ducj. Un teritori ben tignût al elimine cuasi dal dut i inspietâts, ma prevedibii atacs atmosferics, e duncje i finanziaments publics par meti un blec a saressin sparagnâts. Par difindi la integritât dal teritori e covente une agriculture difondude, e cun chê une zootecnie che la Cjargne no pues svantâ; une alternative e podarès jessi la fruticulture. Naturalmentri, une fruticulture moderne, cui sistemis di coltivazion e cu lis varietâts plui domandadis: fasìnsi une idee zirant pes Provinciis autonomis di Trent e di Bolzan. Si puedin praticâ doi gjenars di fruticulture: chê maiôr (coltivazion di miluçârs, di piruçârs, di siespârs, di pierçolârs) e chê minôr (frambue, cerniculis, ue grispine e trisculis). Cheste fruticulture in Trentin e je rivade a formis di specializazion tecniche e di capacitâts imprenditoriâls di prin ordin, cjapant dentri ancje la piçule latarie di paîs e trasformantle in yogurtarie.
Chestis coltivazions a puedin contribuî a mantignî plui coltivât e duncje plui plasevul l’aspiet des vals de Cjargne. Il paisaç che al trasmet la imagjin de trascurance e dal abandon nol è dal sigûr l’ideâl par tirâ dongje i turiscj. Tra il dî e il fâ e je di mieç la volontât di bande di ducj: dai cjargnei, che a àn di meti di bande lis diatribis leadis al frazionament dai fonts ancjemò coltivabii e dulà che i confins (purtrop) a paronin, ai politics regjonâi che a àn di fâ front comun e di dâ i struments necessaris par copiâ e magari par miorâ il model dal Sudtirôl, e tal stes timp proviodi al riordin fondiari che nol à di deventâ la scuse buine par no fâ.
DINO TEMIL
ATUALITÂT. Fruticulture? Parcè no............
Fevelâ di agriculture in Cjargne al è un pûr eufemisim: i pascs verts, la vite sane de mont, la stale – mai cun mancul di cuatri vacjis – la «mê» latarie, a son aromai lûcs comuns, romantics cence altri, di un timp che al è lât par simpri. Lis tantis cunvignis e taulis tarondis de politiche di turni no àn puartât a nuie. Lis peraulonis a rivochin ancjemò, intant che un slavin al riscje di fâ saltâ fûr il riulut prime armoniosementri util ae mont, e cumò invadût di une vegjetazion deventade indomabile. E culì o tocjìn un altri pont che al dûl: lis sistemazions idraulichis forestâls. Lis dôs robis, lu dîs il bon sens, di là dai compits dovûts de regjon, a varessin di intersecâsi e di lâ in paralêl par fâ in maniere che la mont e sedi sigure. Si diseve che i vêrs paladins des monts a son soredut i siei abitants: salvâ la mont al vûl dî salvâ la planure. Juste, ma chescj difensôrs no vivin dome di aiar: par restâ sul puest ur coventin struments ad hoc, che ae fin a tornaressin utii a ducj. Un teritori ben tignût al elimine cuasi dal dut i inspietâts, ma prevedibii atacs atmosferics, e duncje i finanziaments publics par meti un blec a saressin sparagnâts. Par difindi la integritât dal teritori e covente une agriculture difondude, e cun chê une zootecnie che la Cjargne no pues svantâ; une alternative e podarès jessi la fruticulture. Naturalmentri, une fruticulture moderne, cui sistemis di coltivazion e cu lis varietâts plui domandadis: fasìnsi une idee zirant pes Provinciis autonomis di Trent e di Bolzan. Si puedin praticâ doi gjenars di fruticulture: chê maiôr (coltivazion di miluçârs, di piruçârs, di siespârs, di pierçolârs) e chê minôr (frambue, cerniculis, ue grispine e trisculis). Cheste fruticulture in Trentin e je rivade a formis di specializazion tecniche e di capacitâts imprenditoriâls di prin ordin, cjapant dentri ancje la piçule latarie di paîs e trasformantle in yogurtarie.


text:
Stâts gjenerâi pe autonomie: une ocasion dulà che ancje la glesie furlane e sarà presint par pupilâ une cundizion, la autonomie de Regjon Friûl-Vignesie Julie. Cun di fat, no cate lis rassigurazions che a rivin in prin de presidente de Regjon Debora Serracchiani, “e je percepide a risi ancje di front de linie neocentralistiche dal Stât”, al conferme bonsignôr Guido Genero, vicjari gjenerâl de Arcidiocesi di Udin.
Une idee, cheste dai Stâts gjenerâi, che “a titul personâl” i jere vignude a lui za fa cualchi timp e che cumò e à passonât tant di jessi diretementri cjapade sù di cualchi socie cul impegn di inmaneâju. Par cumò al lavôr a son lis associazion “Friuli Europa” e “Mitteleuropa”, cun a cjâf rispetivementri Renzo Pascolat e Paolo Petiziol, ma si spiete la adesion ancjemò almancul di une altre tal comitât promotôr.
MACHINE AMBIZIOSE
Par chel che al rivuarde i timps, si pense di rivâ adore a realizâ chescj Stâts gjenerâi “tai prins mês dal prossim an”, al previôt bonsignôr Genero, “tratantsi di un machine ambiziose e ancje complesse”. Tai intindiments, cun di fat, al è chel di clamâ adun – a nivel regjonâl – dutis lis istituzions, des Universitâts aes Glesiis, des Scuelis ai Sindicâts e vie indevant par meti ae fin une firme sot di une mozion che e disi a clâr che “la autonomie e à di jessi mantignude e rinfuarcide”. Intant chest, al rimarche Genero, cence lâ a dibati ator de organizazion interne de regjon.
In prin, in sumis, al è di meti un cantin fer su cheste volontât e po ancje si à di sclarî ce che si vûl intindi par autonomie. Che bonsignôr Genero su chest une idee clare le à: “La Autonomie si à cuant che e je une disponibilitât utile e adeguade di risorsis”. Duncje ancje su chest pont la mozion e varès di jessi clare, par vie che “a son diferentis concezions di autonomie, che non pues jessi però dome promessis o ridusude a cualchi fiscalitât di vantaç”.
GUVIER E PARLAMENT TE SMIRE
La mozion che e saltarà fûr di chescj Stâts gjenerâi e sarà presentade al Guvier e al Parlament.
Se si domandi a bonsignôr Genero parcè une autonomie ancjemò cumò – stant che, in Italie ma forsit cualchidun al è ancje in Friûl, a son cuissà trops indotorâts, politics e studiôs che si spitichin a dî che je passade chê ore, che cumò no covente e che no à sens -, lui al rispuint cu la convinzion che i diven di vê vivût gran part dai 50 agns di Statût speciâl dal Friûl-Vignesie Julie. “O ai fate esperience di ce che al jere il Friûl tai agns Sessante, tai Setante e po dopo dal taramot. Bisugne vê memorie par savê cuale strade che al fat il Friûl e trop che in chest troi e à zovât la autonomie”. Si che duncje, “a son resons etnolinguistichis, di posizion gjeografiche, di capacitât dimostrade di savê dâi concretece al principi di sussidiarietât che a fondin la reson che cheste regjon e sei autonome”.
IL RÛL DE GLESIE
Ma parcè ancje la Glesie saraie un dai sogjets che a puartaran aghe a chescj Stâts gjenerâi? Bonsignôr Genero al sotlinee il stîl di une glesie tal rapuart cu la tiere dulà che e je impastanade, ven a stâi la plantatio ecclesiae. “La Glesie e je simpri peade a strent cu la storie, cu la gjeografie, cu la culture dal teritori e de int. In chê cundizion li si ricognossìn”. ❚
Antonella Lanfrit
Stâts gjenerâi pe autonomie: par salvâle e par infuartîle............
Stâts gjenerâi pe autonomie: une ocasion dulà che ancje la glesie furlane e sarà presint par pupilâ une cundizion, la autonomie de Regjon Friûl-Vignesie Julie. Cun di fat, no cate lis rassigurazions che a rivin in prin de presidente de Regjon Debora Serracchiani, “e je percepide a risi ancje di front de linie neocentralistiche dal Stât”, al conferme bonsignôr Guido Genero, vicjari gjenerâl de Arcidiocesi di Udin.


text:
La editorie par basc, che e je un esempli sei di resistence culturâl e di afermazion di dirits sei sul plan gjornalistic e dal management, la produzion audiovisive par galês che e espuarte i siei prodots par dut il mont, la minorance slovene in Italie cu la sô organizazion economiche e lis sôs specializazions imprenditoriâls, i ladins des Dolomitis che a tegnin adun la promozion turistiche e la valorizazion de proprie identitât. Chestis e altris esperiencis ancjemò a son stadis metudis a confront intant de cunvigne internazionâl Minorancis linguistichis e imprenditorie. Lenghe, identitât, professionalitât, inmaneade a Udin ai 13 di Novembar de cooperative Informazione Friulana pai siei trente agns di ativitât.
Ce che al è vignût fûr al è che lenghe e identitât a puedin pardabon zovâ ae economie e al disvilup, sot diviers ponts di viste.
UNE IMPRENDITORIE SPECIÂL_ Tal Paîs Basc il grup Berria, dongje di publicâ il cuotidian omonim al è impegnât intune schirie di altris iniziativis di comunicazion e cui siei passe 300 dipendents, tra gjornaliscj, tecnics, grafics, aministratîfs e altris figuris professionls nol à dome un rûl strategjic pe promozion dal euskara, ma al à ancje un sô impuartance economiche. I numars a son diviers (a son siet i dipendents a timp indeterminât), ma ancje Informazione Friulana – tra radiofonie, internet, produzions audiovisivis e musicâls e la informazion ufierte ogni dì al Friûl «in Friûl» e a chel che al è «pal mont» – e condivît cul grup basc la professionalitât intal cjamp de comunicazion doprant la lenghe proprie, la funzion strategjiche di servizi public intal promovi la lenghe minorizade e il fat di jessi une imprese che e cree ocupazion.
LENGHE PROPRIE = FATÔR COMPETITÎF_ Une conferme che lavorâ «cun», «par» e «inte» lenghe proprie al vûl dî meti in pîts une imprenditorie speciâl e rive dal Gales, là che lis societâts di produzion audiovisive specializadis tal ideâ e tal meti adun prodots destinâts ae tv par galês a fasin prodots di finzion, documentaris e cartons animâts cussì bogns che, dopo jessi stâts mandâts in onde di S4C, il canâl regjonâl de BBC, a vegnin dopleâts in cetantis altris lenghis e vendûts a emitentis publichis e privadis di dut il mont.
CUALITÂT E PROFESSIONALITÂT_ Pe tutele des minorancis a coventin professionalitâts di pueste e l’ûs de lenghe proprie al cree puescj di vore tai media e tai servizis linguistics. Duncje no si à di calcolâ chest setôr tant che un ambit di caratar culturâl – alc di «no indispensabil» di «taiâ» in timp di crisi – ma ben si à di tignîlu par ce che al è pardabon: garanzie di dirits fondamentâi e risorse economiche speciâl, di «disfrutâ» plui e miôr, propit intai moments di dificoltât.
«IL MUSET SI CLAME MUSET E NO MUSETTO»_Lenghe e identitât a son risorsis di doprâ ancje pe promozion dal teritori tant che «prodot» e «sisteme di prodots e servizis». Chest al vâl sei pai nons dai prodots (il muset, par esempli), sei pai nons dai lûcs (cu la cartelonistiche bi- o plurilengâl che e devente une vere etichetadure dal teritori), sei pe ufierte turistiche, cu la lenghe che intai câs nostrans di Resie, Sauris e Tamau e devente un fatôr specifc di atrat o inaltrò (in Val di Fasse, par esempli) un motîf di fidelizazion dai turiscj.
LENGHE, AVIGNÎ E DISVILUP_ Passe sessante agns indaûr Pier Paolo Pasolini al esprimeve la sperance che i furlans a cjapassin cussience de lôr lenghe, de lôr tradizion e dal lôr passât. Che al sedi rivât il moment di vê cussience dal fat che lenghe, identitât e teritori a puedin deventâ risorsis par fâ sù ancje l’avignî? In Europe si fâs cussì.
Marco Stolfo
CULTURE – Lenghe e identitât a zovin a economie e disvilupMarco Stolfo
La editorie par basc, che e je un esempli sei di resistence culturâl e di afermazion di dirits sei sul plan gjornalistic e dal management, la produzion audiovisive par galês che e espuarte i siei prodots par dut il mont, la minorance slovene in Italie cu la sô organizazion economiche e lis sôs specializazions imprenditoriâls, i ladins des Dolomitis che a tegnin adun la promozion turistiche e la valorizazion de proprie identitât. Chestis e altris esperiencis ancjemò a son stadis metudis a confront intant de cunvigne internazionâl Minorancis linguistichis e imprenditorie. Lenghe, identitât, professionalitât, inmaneade a Udin ai 13 di Novembar de cooperative Informazione Friulana pai siei trente agns di ativitât.


text:
Pauli Nicolet (Udin, 1368, Padue 1429), studiôs di Filosofie e di Teologjie, si fasè cognossi intes universitâts di Oxford e di Padue, dulà che tal 1408 al cjapà sù la catidre di professôr, rivant a vuadagnâsi la nomee di “doctor profundissimus”. Comentadôr di Aristotele, al declarave di jessi ideologjichementri un Averoist, afermazion che a chei timps e podeve ancje compuartâ un pericul di eresie grandonon. Vignesie, pe sô grande culture, i domandà di jessi ambassadôr de Republiche in Polonie (1413). La sô plui grande ispirazion i ven di Vielm di Ockam, salacor il plui grant studiôs sperimentalist de Ete di Mieç: lant daûr aes sôs olmis, al à scrit un tratât di logjiche, Logica Magna, tant impuartant che la Universitât di Padue lu volè tant che libri di riferiment pai siei students. ❚
✒ Agnul Floramo
IL PERSONAÇ STORIC. Pauli Nicolet............
Pauli Nicolet (Udin, 1368, Padue 1429), studiôs di Filosofie e di Teologjie, si fasè cognossi intes universitâts di Oxford e di Padue, dulà che tal 1408 al cjapà sù la catidre di professôr, rivant a vuadagnâsi la nomee di “doctor profundissimus”. Comentadôr di Aristotele, al declarave di jessi ideologjichementri un Averoist, afermazion che a chei timps e podeve ancje compuartâ un pericul di eresie grandonon. Vignesie, pe sô grande culture, i domandà di jessi ambassadôr de Republiche in Polonie (1413). La sô plui grande ispirazion i ven di Vielm di Ockam, salacor il plui grant studiôs sperimentalist de Ete di Mieç: lant daûr aes sôs olmis, al à scrit un tratât di logjiche, Logica Magna, tant impuartant che la Universitât di Padue lu volè tant che libri di riferiment pai siei students. ❚


text:
Il Comun di Glemone al bandìs il concors pe creazion dal logo che al identifichi il concors leterari e didatic anuâl Glemone îr, vuei e doman (dedicât ae memorie di Pre Pieri Londar e che al previôt trê sezions: la prime dedicade a un lavôr di narative pai fruts in lenghe furlane; la seconde par un lavôr di didatiche dal insegnament in lenghe furlane tes scuelis de infanzie, primariis o secondariis di prin grât; la tierce, risiervade ai fruts des scuelis primariis o secondariis di prin grât, par un test in lenghe furlane).
Il logo al à di rapresentâ in maniere origjinâl e inedite lis carateristichis dal concors e jessi facilmentri distinguibil cence copiâ o violâ i dirits di autôr di altris. La partecipazion e je gratuite, vierte a ducj e si pues partecipâ in forme individuâl o in grup ma inviant dome un progjet. Si lu cjate ae direzion istituzionâl www.comune.gemona-del-friuli.ud.it. I lavôrs a varan di rivâ a cheste direzion: Concors Logo Glemone îr, vuei e doman (consegnâts a man, par pueste cuntune racomandade cu la ricevude indaûr, pueste eletroniche o PEC a comune.gemona-del-friuli@halleypec.it) dentri di misdì di vinars ai 29 di Jugn dal 2018. La proclamazion dai vincidôrs e dai segnalâts si le fasarà inte sale dal Consei comunâl (Palaç Boton) dal Municipi di Glemone, ai 8 di Dicembar dal 2018, aes sîs sore sere.
Par altris informazions, i interessâts a puedin indreçâsi al Sportel sorecomunâl pe lenghe furlane dal Glemonàs – sede uniche dal Municipi di Glemone. Oraris pal public: lunis e vinars, 9.00 -12.00; tel. 0432.973.234/239; sportello.friulano@com-gemona-del-friuli.regione.fvg.it
✒ Redazion
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Daspò doi agns (Cordovât 2009) lis celebrazions pe Fieste de Patrie a tornin in provincie di Pordenon, a Manià. Chest moment fondamentâl pe int e pe culture furlane al cuiste un significât particolâr intun moment li che i media talians a tratin “la lenghe furlane” come un cualsisedi dialet e li che lis identitâts no gjoldin propit di tante fortune e stime di bande des istituzions. La fieste de Patrie e je un event che nus jude, visantsi prin di dut di dulà che e rive la nestre storie, a capî li che o volin lâ e soredut cuâl che al è il stât de salût dal furlan.
Par cheste edizion de fieste, la aministrazion comunâl di Manià, che za dal 2008 a celebre la ricorence de date cun iniziativis e moments di agregazion, cul jutori dal Istitût Ladin Furlan Pre Checo Placerean, e à inmaneât une schirie di apontaments:
• Vinars ai 1 di Avrîl, scree de mostre itinerant (par cure de Province di Udin): La Patrie dal Friûl 1077 – 1797 storie art lenghe e tradizion. Ai zovins dal 1993 e vegnarà consegnade une copie de costituzion voltade par furlan.
• Sabide ai 2 di Avrîl, incuintri (par cure dal Centri Interdipartimentâl di Ricercje su la Culture e la Lenghe dal Friûl) sul teme: Documents tart-medievâls e studis lessicgrafics sul furlan. Li dal museu Coricama si davualzerâ un incuintri di presentazion dal vulum publicât in ocasion des celebrazions dai 634 agns de Patrie, Descrittione della Patria del Friuli (1568) di Jacopo Valvason Maniago.
A intervignaran:
Angelo Floramo (curadôr dal volum): Cuntignûts e vicendis dal manuscrit di un ricercjadôr incuiêt.
Laura Guaianuzzi (ricercjadore): Notis sul cjistiel di Manià.
Aldo Colonnello (dal Circul Culturâl Menocchio): Dulâ erie situâde la antiche Caelina?
• Domenie ai 3 di Avrîl, Sante Messe e cerimonie in marilenghe.
Ceremonie (li de sale consiliâr dal Cumun) di presentazion dal Prin concors di poesie furlane dedicât al poete maniaghês Antonio Rosa Brustolo e gustâ finâl.
Sandri Olivetto
VIERZIDURE – Fieste de Patrie a Manià............
Daspò doi agns (Cordovât 2009) lis celebrazions pe Fieste de Patrie a tornin in provincie di Pordenon, a Manià. Chest moment fondamentâl pe int e pe culture furlane al cuiste un significât particolâr intun moment li che i media talians a tratin “la lenghe furlane” come un cualsisedi dialet e li che lis identitâts no gjoldin propit di tante fortune e stime di bande des istituzions. La fieste de Patrie e je un event che nus jude, visantsi prin di dut di dulà che e rive la nestre storie, a capî li che o volin lâ e soredut cuâl che al è il stât de salût dal furlan.


text:
_ Mandi nono!
Mandi frute, ce fâstu cul telefonut in man?
_O voi a cjace di Pokemon!
Cui pochistu?
_No pochi nissun, o voi a cjace di Pokemon, besteutis di un videozûc.
Ah, un zugut! E parcè vâstu atôr cul telefonut, alore? No puedistu stâ ferme li a zuiâ?
_Eh, no! Chel chi al è un videozûc di “realtà aumentata”: realtât aumentade. Tu âs di cjatâ i personaçs atôr dulà che tu vâs.
Mi stâstu disint che atôr e son chês besteutis che e pochin? Ma sono pericolosis?
_No son pardabon ator, tu lis viodis dentri dal telefonut. La realtât aumentade e je cussì. Tu incuadris alc e tal dal schermi tu viodis la realtât cun parsore alc altri: une figure, une scrite. Ancje i Pokemon no son pardabon pe strade, ma cul telefonut tu viodis la strade cul Pokemon parsore.
E a ce mi coventie viodi robis che no son parsore di altris robis che e son?
_Par zuiâ, o par cognossi alc. Par esempli, tu puedis lâ devant de osterie di Toni e sul schermi ti ven fûr la scrite “Osterie al Marcjât”.
Cjale che Toni al à bielzà une insegne, ancje se la T e je fulminade e cumò ducj lu coionin fasintlu cori: “Un, doi, un doi!”
_Ma magari l’aplicazion no ti dîs dome il non, ma ancje la storie…
Par chel baste domandâ a Catine: chê ti dîs la storie de osterie, di Toni e di dute la so famee.
_Tu podis cjalâ un monument e viodi dutis lis fotos che àn fat chei altris in chel puest.
Ma se tu stâs cjalant bielzà il monument, parcè varessistu di cjalâ lis fotos? Cjale il monument, no?
_Tu puedis fâ ancje un gjornâl in realtât aumentade!
Ah, chei aromai e son ducj cussì: metât dai articui e je aumentade, che altre metât propite inventade!
_E àn fat ancje dai ocjâi che tu metis su par viodi ce che al è ator e in plui alc altri.
Mah! Se l’ocjalâr mi fâs dai ocjâi che mi fasin viodi robis che no son, jo o cambi ocjalâr.
Cjale, frute, che no conventin mighe tancj imprescj par fâ che robe aumentade li.
_Ma nono, e je une tecnologjie moderne, no son ducj bogns di fâle.
A mi, di piçul, mi è bastât un ristiel: lu ài pestât, mi è rivât il mani in muse e o ài viodût tantis di chês stelis che no tu sâs, ancje s’al jere misdì! ❚
✒ Bete Di Spere
NO SON PERAULIS PAR VECJOS. Realtât aumentade............
_ Mandi nono!


text:
«Ti visistu Maie? Tant che une agane tu mi parevis, involuçade tal profum dai tiei vincj agns, biele e lizere tant che une gjate marangule», al sunsure Pieri, maliziôs, daûr di un pâr di ocjâi che i deformin i voi, e lu fasin someâ a di un barbezuan fulminât dal soreli. «Po ben, Pieri – e sofle Maie, sbisiant peraulis cence dincj – sessante agns fa tu parevis ancje tu un pipinut galant, cuant che tu sês vignût a domandâmi a gno pari». A viodiju cumò, nissun al scometarès un boro che il Culon e la Cloca a puedin jessi stâts mai zovins inte lôr vite. Lui cui bregonats tignûts sù cu lis tiracjis, plens di tacons e di taculis, e jê cu lis grispis sot dal barbuç tant che une striate losche e ludre, simpri cun chê vieste smamide e puçolente. Jê alte e magre tant che un len di scove e lui burcjo e sglonf. Une vite di migrants in Lasimpon, fadie di spudâle a sanc, cuant che il paron svuizar nol scherçave: lui su lis armaduris, jê a servizi. Sparagnâ e meti in bande par podê comprâ il cjamp plui pitoc e pustot di Flumisel: un afaron pal vendidôr, une patache par lôr, che le vevin cjapade tal bago, come che ducj in paîs ju coionavin. E pûr, tornâts in Patrie za indevant cui agns, ur someave il paradîs di Adam: che, come che e cjante la detule, «là che si nas…».
Nissun al varès scometût un franc sul fat che a varessin podût tirâ sù nancje un stec di fasûi in chel palût pustot di claps e di creps. Ma Culon i dave jù di vangje inte biele stagjon, le savoltave chê tiere, le faseve respirâ e le bagnave cul sudôr che i spissulave di ogni grispe. E Cloca daûr, a sgarfâ tant che une cjice, mondant cumieris a man, che tant e veve ben ongulis duris tant che une cheche. Cussì, stagjon daspò stagjon, chel plet disgraciât al tacà a sflorî. Jerbe fine e rosis di Primevere. E lis plantis di vît, poiadis come che a fossin une procession di crôs sul calvari de fadie mostre, a tacarin cul timp a sbrocâ fûr la lôr ue. «Il segret, Maie, al è chel di spietâ», al diseve Pieri. E lôr, timp a ‘nt vevin. E ce varessino mai vût di fâ? Nissun impegn, nissune fieste. Fîs e nevôts cressûts e lontans, nissun amì. A Pieri la ostarie no i plaseve, a Maie no i lave di pierdisi in babeçs cu lis comaris. La lôr vite e jere dute par chel vignâl. E il paîs intîr a sbeleâ il Culon e la Cloca. Cuant che cualchidun al passave in biciclete ur berlave daûr: «Alore, cemût vadie la vendeme chest an?». E Pieri, trancuîl, a rispuindi: «No podìn lamentâsi, fin cuant che e reste la salût!». E chei altris jù a ridi, smicjant che di salût chei doi a ‘nt vevin ben pocje, malmetûts come che a jerin, peçotârs e biâts cence sperance. An par an. Fin al miracul di chel Autun, segnât a crôs su ogni lunari di Flumisel, a memorie eterne. Che, par no si sa mai cuâl striament, la anade e fo tremende par ducj. Che a sedin stâts i carûi dal len o il vier de fuee, la maledizion di cualchi Malandant, pocje ploie, masse ploie: nuie. Parsore dai fîi di fier dome che blestemis e gnauleçs. Fûr che pes vîts di chel Culon, salvât salacor dal sorenon che i varà puartade fortune sigure: maledizion a lui e ae sô femenate, che il lôr vignâl al jere pleât di abondance. La ue e veve raps cun asins grues tant che ûfs. Ue profumade, sedi bionde che nere. Gustose a cerçâle, che tu le sintivis inte bocje a criçâ gjenerose e polpose sot dai dincj.
E il vin? De cantine di Culon al vignive fûr un savôr garbut e bon, un alc di ciclamin e di muscli, di jerbe e di rosade, di freule e di frambue. Che fintremai lis cisilis che a varessin vût di scjampâ vie, si fermarin cualchi dì di plui, par gustâsi chel savôr di Primevere che al nulive intal cuzo dal Autun.
E i doi vecjons? Cjocs di ligrie e di bielece, a balavin riduçant sul cjaveç dal lôr vignâl. Pieri vuarp e Maie sdenteade. Cence musiche, cence liron ni armoniche: la lôr musiche le vevin dentri di se. Vincj agns e veve Maie, e a Pieri i pareve une agane. Sot dai trente Pieri, che par jê al lusive tant che un pipinut galant. ❚
Agnul Floramo


text:
Si svicine la solenitât dal Nadâl e mi plasarès cjapâ il troi che al condûs a Betlem, ma o ai pierdude la piste e no rivi a capî li che il Signôr al è lât. Lui, il gno tesaur, al è sparît dai miei voi e mi cjati, pensant al Vanzeli, come un pastôr che al à pierdude la piore, la femine che e cîr la monede, il marcjadant che nol cjate la perle, il contadin che nol sa plui li che il tesaur al è stât soterât. O ai dut: la novene, il presepi, lis brenis, i peçs, celebrazions, cjants e int, ma lui, il festegjât, par tant che lu ciri, nol è.
O soi di bessôl, cerclât di fumate; mi senti te gnot e o pensi a chei che dongje di me a barcolin tal scûr: a chê mari che e à pierdût il fi zovin, a un malât che al devente simpri plui sec, a chel frut za nevrotic par colpe dai gjenitôrs separâts. Intal scûr no soi jo; o sin tancj e o lin a bracet.
O pensi: il Nadâl al è la Peraule eterne che e smonte dal cîl par fevelâ al nestri cûr, ma jo no sint la sô vôs; o soi come i sorts, confinâts a no vê relazion, come femine che i tocje tasê parcè che e sa di no jessi capide, om che si siere, stomeât di tant barbotâ di gjornâi, anime in pene che te sô situazion no sint plui la presince di nestri Signôr. O sin tancj tal desert, li che no rive vôs di vivent.
Il Nadâl al à par segnâl la nassite di un frut; jo no ai fruts; o cognòs fameis che a bramin un pup ma nol ven, gjenitôrs che par lôr i lôr fîs a son deventâts un torment.
O sin la plui part inte gnot, tal suturni, tal faliment.
Ma, o domandi: Benedet gno Signôr, ce âstu sielzût vignint jù dal cîl? Rivât su la tiere tu âs cjapade la strade dal scûr, de pustote, dal ultim e dai tribulâts. Che di fat, tu sês vignût a cirî e a salvâ ce che al jere pierdût (Lc 19,10).
La tô gnot, Signôr, e je ancje la nestre, e il nestri patî, come il to, si clame Betlem. No ai pierdude la strade; mi soi dome cjatât intun lûc che no varès ni imagjinât ni volût ma che i profetis e i sants a vevin olmât. Cumò o ai capît; no mi reste che fermâmi e spietâ parcè che il to voli si poie sun chei che a sperin in te, par sfancjâ de muart lis lôr vitis (cf. Sal 33). Diu al reste fedêl e il Signôr nol tradìs; lui al vignarà cemût, dulà e cuant che lui al stabilìs e al sa; chel incuintri al sarà il gno Nadâl.
Duncje, coragjo! Cirît inte gnot, tal vuestri desert, tai sbalios e tai faliments e o cjatarês il Signôr; in chê dì o fasarìn ducj insieme un grant biel Nadâl.
pre Tonin Cjapielâr
MEDITANTLIS TAL SO CÛR. Un grant biel Nadâl............
Si svicine la solenitât dal Nadâl e mi plasarès cjapâ il troi che al condûs a Betlem, ma o ai pierdude la piste e no rivi a capî li che il Signôr al è lât. Lui, il gno tesaur, al è sparît dai miei voi e mi cjati, pensant al Vanzeli, come un pastôr che al à pierdude la piore, la femine che e cîr la monede, il marcjadant che nol cjate la perle, il contadin che nol sa plui li che il tesaur al è stât soterât. O ai dut: la novene, il presepi, lis brenis, i peçs, celebrazions, cjants e int, ma lui, il festegjât, par tant che lu ciri, nol è.


text:
Finalmentri Zuan al podeve dedicâsi a une des sôs passions: i avions di cjace. Soredut l’AVRO CANADA CF-105 ARROW. Il misteriôs progjet canadês blocât dai americans. Zuan al veve imparât dut su chel aparât: i components in titani, i comants fly by wire, i missii Canadair Velvet Glove, il sisteme di combatiment Astra… Cumò al veve di lei dut su [...]
Categorie: Gjenar poliziesc
Al jere scuasi un cuart di ore che il Comissari Rocheton al veve i voi pontâts suntune mascarute, cjatade par câs fûr da ostarie. Doi oms lu cjalavin spietant la sô sentence: l’Ostîr di une bande e Spilot di chê altre. Rocheton al veve alçât il cjâf. — Cualchidun le à viodude brute e no si pues escludi che al [...]
#11 – Il diaul — E je opare di perdizion e di pecjât! Cussì Pre Pieri al veve sierât la predicje, par pôc compagnant lis peraulis cuntun pugn su l’altâr. Ros in muse e cu la bocje che e tremave, al fumave di rabie, someant un turibul stropât. Il plevan dal paîs nol sopuartave la gnove buteghe di Matilde, metude [...]
#5 – Il Ros e il Neri Maladete chê idee di une serade in mascare! Il gno locâl al lave ben, fin in chê volte. Sul fîl de leç o cuntun pît fûr: o vevi une sale-roulette e la polizie e sierave un voli, mi vevin lassadis des fotos segnaletichis e o vevi di visâju se al capitave cualchidun che [...]
di Leonore #1150 [...]
— O savevi che o restavi tal scûr! Di fat… A pene che il rogan si jere pandût, la lampadine si jere distudade. Un vecjo probleme tal implant eletric mai comedât. Lant a palpe, o vevi scomençât a cirî il mobil bas da cjamare. Intal prin scansel o varès cjatât di sigure un mocul di cjandele. Il burlaç si stave [...]
— No stâ moviti, Spilot. E viôt di stâ cidin! Il Comissari Rocheton e il so amì a jerin distirâts sot di un arbul, pontant il roiuç dal boscut, propit indulà che al faseve un comedon. — Ahh! — al veve sossedât Spilot, cimiant cui voi plens di sium. Il Comissari lu veve cjalât di brut. — Cîr di stâ [...]
— Al varès di rivâ dal moment! Cussì si intimave bessôl, sot vôs, grampât su la ramace plui gruesse dal arbul, tignint dûr la sô arme e smicjant a rêt dal troi. Al saveve che il nemì al sarès passât jenfri il bosc, propit dulà che il barascjam si rarive permetint di movisi cun plui facilitât. Nemì, ce brute peraule. [...]
Ogni an, cuant che la Vierte e scomençave a cucâ, jo e une mê amie si davin une man a smondeâ di cjâf a pîts lis nestris cjasis e par solit lu fasevin sot Pasche. Jê e jere a stâ dongje di cjase mê. Chê dì mi spietave par meti in muel i tendons, ju vevin za tirâts jù e [...]
Dopo che i oms da ostarie lu vevin sbeleât par ben, Pauli Matuç si jere rabiât e al veve prometût che si sarès copât, sfantantsi intun mût straordenari. Si sarès butât jù dal cjampanili! Une pidade tal cûl dal ostîr lu veve slontanât e Pauli al jere lât a cjase sbrufant e pontant il dêt viers chei oms che cumò [...]
Scalembri, barbe rasade ae perfezion, un voli cussì celest che al sameave tirât fûr dret dal cîl dopo che al à plot. I plasevin lis cjamesis, massime chês blancjis, e sa lis botonave fin al ultim boton dal cuel. Al passave cetant timp fûr cjase, al cjaminave par chilometris dome pal gust di cjaminâ. “Da vâstu?” i domandave Rine, la [...]
Al Comissari Rocheton i plaseve cjaminâ tal bosc daûr de ostarie, soredut in timp di sierade, cuant che dut al è une vore cuiet. E in chei moments, si smolave in resonaments su la esistence e su l’om, fasint deventâ chel torzeonâ une rare ocasion di cjapâ al volo, par sintî un pocje di sapience. — Viodistu Spilot, la vite [...]


text:
L’orcul di Ariis
Ogni pais al à une cjase cui spirts.
Dispès al è un cjasâl bandonât di agns, cui veris sdrumâts ch’a si misturin ai rudinaçs, parsore di paviments ch’a viodin plui polvar che lûs. Cuasi simpri i mûrs son plens di scribiçots e sporcacjoneris e la cjarande ator a è une sorte di boscaie, la che i madracs a sghindin i baraçs.
Ariis, di cuatri animis ch’al veve, nol scjampave a chest garbeç, e propit su lis rivis pantanosis dal Stele al mostrave la so cjase misteriose.
Cun di plui, che i dîs sot Nadâl, il plevan al obleave i fantacins da la dutrine a lâ a fâ su il presepi, propit ta chest zardin, ch’al uçave pôris e fantasiis.
Cristian, chest an, al jere un di chei fantacins e nol viodeve l’ore di podê jentrâ ta chel lûc intrigôs e proibît. Cuant che, insiemit a chei altris fruts, al stave metint adun pioris e pastôrs di carton, al veve cjapât subit l’ocasion par ficjâsi dentri dal cjasâl, passant par un barcon, e al veve començât a curiosâ ator pe stanzis.
So nono, ta lis flabis ch’a i contave prin di durmî, a i diseve simpri che li dentri al viveve un Orcul, platât tal scûr, ch’al mangjave trutis e gjavedon cjapât tal flum, dai timps di so nono e dal nono di so nono.
Cristian, piçul ma plen di fantasie, al zirave di stanzie in stanzie, viodint in ogni zûc di ombrene e in ogni sunôr une presince da l’Orcul o di cuissà cuale creature maraveose che dome lui al jere in grât di viodi. Dome cuant che ch’al jere lât su pe scjalis, platât daûr di un mûr scûr e sporc a si ere fermât di bot, fer come un claut in t’une bree. Nol coventave ch’al les indenant parcè che al veve pene scuviert che l’Orcul nol jere une conte di vecjos, ma al jere trop che di plui vêr al podeve sedi. Nol varès savût spiegâlu, ma no i coventave jentrâ in ta l’ultime stanzie par savê che li al stave l’Orcul. Lui j cjacarave bielzà, ancje nome cul tramâ dal scûr e cul fruçonâ dai rudinaçs.
E lui, invezit di scjampâ, al jere restât lì a cjacarâ, cul cidinôr dai soi pinsîrs, fintremai ch’a no vevin començât a clamâlu, pâr lâ vie di li.
Cristian al jere displasût di scugnî lâ vie cussì, cence neancje ve l’ocasion di viodi chel famôs Orcul, ma chel i veve dit che i varès lassât il puartoncin di fier viert in sfrese, par ch’al podès vignî a fevelâ cun lui ogni volte ch’al veve voie.
E cussì Cristian al veve fat. Di che volte indenant, imbrucjant la sfrese dal puartoncin e rivant fin daûr il mûr di che ultime stanzie. Al veve scuviert che l’Orcul al jere un di chei di aghe, rarissim, e che aromai a jerin restâts une vore in pôcs, come lui, platâts framieç i boscs de basse, o tai cjasâi bandonâts.
E intant che l’Orcul al cjacarave di se, Cristian al faseve compagn, contantji ce che i sucedeve a scuele o cun chei altris fruts.
Aromai a cjantavin i griis che i doi a levin indenant a cjatâsi, un di ca e un di là dal mûr, e si podeve dî che plui che amîs e jerin un il spieli di chel altri.
– E tu ce va tu a fâ li dentri? – i veve dit un di chei frutaçats plui grancj, ch’a levin za a lis medis, viodintlu saltâ fûr dal zardin.
– O voi a cjacarâ cu l’Orcul – i veve rispiundût Cristian, ma nol veve fat in timp a fermâ le lenghe che za al veve capît di ve sbaliât dut. I fruts a son triscj, e a deventin plui triscj ancjemò cuant che a cjatin un plui debil.
Pachis, spudadis, piçadis, scufiots e soredut cjoltis pal cûl, ch’a fasevin ancje plui mâl, a vevin segnât il rapuart di Cristian cun chei plui grancj, che za prin a lu viodevin solitari e timit, ma dopo di chel insisti che lui al cjacarave cu l’Orcul, a lu vevin cjapât di smire par dutis lis lôr tristeris.
Un soredut, ch’a lu clamavin il Riç, pe vie dai cjavei ch’a si tirave su simpri cul gel, al ere un ripetent ch’al obleave i plui piçui a fâ sporcacjoneris di ogne sorte.
A cualchidun i veve fat mangjâ le mierde di cjan, a cualchidunaltri i viers ancjemò sporcs di ledan, e cuant che a Cristian, cun t’un grues baston in man, lu veve menaçât di gjavai lis mudantis e di falu deventâ predi, lui no i veve pensât dôs voltis e al veve tacât a cori come un sfolmenât dal cjamp di balon viers il paîs.
Chel altri al veve decidût di no molâ il vues e lu varès cjapât in curt se Cristian no si fos butât dentri tal zardin de vile bandonade. Pecjât che il Riç al veve decidût di coriji daûr ancje lì e Cristian nol veve podût fa altri che lâ su pa lis scjalis e jentrâ di corse, businant e vaint, ta la stanze dal Orcul.
Di chel moment Cristian cumò si vise pôc. Al sa di velu viodût, l’Orcul, o forsit di vê viodût dome l’ombre sul mûr. Nol veve vût timp di fermâsi, parcè che al veve scuviert che le stanzie a no jere l’ultime, ma a si lave indenant cun altris scjalis ch’a tornavi a partâ tal zardin e ator dal cjasâl.
Il Riç lu vevin cjatât le matine dopo, sintintlu ciulâ e clamâ aiût. Al veve spacât il fîl da la schene, colant da lis scjalis, o almancul cussì al pareve. No vevin podût domandajal, parcè che di che volte nol veve plui dit une peraule e ancje s’al pareve sintî ce che i si diseve, nol dave segno di intindilu.
Cristian nol veve dit nuie a nissun, e nissun i veve dite nuie. Tal Nadâl da l’an dopo al jere tornât a meti su il presepi, ma l’Orcul no l’ere plui.


text:
Març al è il tierç mês dal an e l’ultin dal Invier; il so non al à origjin dal mês roman Martius, che lu à cjapât di Mars, la divinitât che e fecondave la nature, e metût tal periodi li che e tache a disveâsi la fuarce rigjenerante de vite. Març, cussì, al ven a rapresentâ il moviment, il cambiament, la vitalitât e la energjie de vite gnove che e sbrunte di sot des çopis, stiçade dal cjalt dal soreli che si è jevât di cetant sul cîl di setentrion. Març al fâs mudâ la atmosfere e sbrissâ planc a planc dal Invier ae Vierte cul so aspiet balarin, fat di soreli cjalt tal cîl lusint, nûi morbits e fofs, aiar di burascje e svintadis di tramontane, ploie fite e sutîl, sborfadis di nêf. Març al è il grant mês di passaç aes atmosferis de Vierte (Març al mene la code pal bearç). Ducj i ramaçs a son cjamâts di butui, e florìs la zale forsithya tai zardins e une sdrume di rosis e pant i siei colôrs sui prâts che a tachin a sverdeâ, biel che ducj i cors di aghe a fasin sintî il lôr cjacareç, aromai diliberâts de glace. Cussì la Vierte e rive cidine, dolce, clipe, puartant la emozion di viodi tai cîi lusints i prins svoi de sisile che come ogni an e torne al so nît. I uciei a scomencin i lôr nîts tes cjarandis e sui arbui cu lis primis fueutis pene saltadis fûr, intant che sui prâts puntinâts di rosutis al cor il jeur e tai puescj plui insoreglâts i animâi salvadis si stan disveant dal lunc letarc. Cumò dut il ream animâl al è in ferment e si pronte al grant destin dai amôrs e de riproduzion.
Lis zornadis si son slungjadis un grum e tor dai 21 di Març il soreli al zire aromai alt tocjant l’ecuinozi, moment li che il dì al è lunc come la gnot, cjatansi il grant disc di fûc jenfri il solstizi di Invier (pont dal soreli plui bas) e chel di Istât (pont dal soreli plui alt). Propri culì e nas la Vierte e la lûs si slargje ancjemò simpri di plui, scurtant in proporzion lis gnots, puartant climis dolçs e cambiant i paisaçs de nature. Cumò la lûs e trionfe pardabon sul scûr. Stant ai dificii calcui eclesiastics la Pasche e pues colâ in Març (Pasche basse) o in Avrîl (Pasche alte) di ogni an e a voltis, ancje cuant che e cole in Març, la nature e je in flôr (Pasche sfluride), la temperadure e je clipe e ducj i paisaçs a son dolçs, cjariant ancjemò di plui atmosfere la grande fieste cristiane. La date di fonde di passaç ae Vierte une volte e jemplave di gjonde e di sperance soredut chei che a vivevin des voris dai cjamps, che a chel pont dal calendari a jerin pronts par jessi lavorâts de man savinte dal om. ❚
✒ Mario Martinis
IL GRANT LUNARI DAL FRIÛL. Març............
Març al è il tierç mês dal an e l’ultin dal Invier; il so non al à origjin dal mês roman Martius, che lu à cjapât di Mars, la divinitât che e fecondave la nature, e metût tal periodi li che e tache a disveâsi la fuarce rigjenerante de vite. Març, cussì, al ven a rapresentâ il moviment, il cambiament, la vitalitât e la energjie de vite gnove che e sbrunte di sot des çopis, stiçade dal cjalt dal soreli che si è jevât di cetant sul cîl di setentrion. Març al fâs mudâ la atmosfere e sbrissâ planc a planc dal Invier ae Vierte cul so aspiet balarin, fat di soreli cjalt tal cîl lusint, nûi morbits e fofs, aiar di burascje e svintadis di tramontane, ploie fite e sutîl, sborfadis di nêf. Març al è il grant mês di passaç aes atmosferis de Vierte (Març al mene la code pal bearç). Ducj i ramaçs a son cjamâts di butui, e florìs la zale forsithya tai zardins e une sdrume di rosis e pant i siei colôrs sui prâts che a tachin a sverdeâ, biel che ducj i cors di aghe a fasin sintî il lôr cjacareç, aromai diliberâts de glace. Cussì la Vierte e rive cidine, dolce, clipe, puartant la emozion di viodi tai cîi lusints i prins svoi de sisile che come ogni an e torne al so nît. I uciei a scomencin i lôr nîts tes cjarandis e sui arbui cu lis primis fueutis pene saltadis fûr, intant che sui prâts puntinâts di rosutis al cor il jeur e tai puescj plui insoreglâts i animâi salvadis si stan disveant dal lunc letarc. Cumò dut il ream animâl al è in ferment e si pronte al grant destin dai amôrs e de riproduzion.


text:
Sabide ai 31 di Lui e domenie il Prin di Avost si è tignût a Maian il setim incuintri inmaneât dal «Ente Friuli nel Mondo» che al à clamât dongje i Fogolârs furlans di ducj e cinc i continents. In ocasion de prime volte dal gnûf president Pietro Pittaro, il teme centrâl al è stât il leam jenfri i zovins e i Fogolârs tant che rapresentants dal Friûl ator pal mont. I furlans che in dì di vuê a decidin di partî cul computer in man e no plui cu la valîs di cjarton come che a àn fat i lôr nonos trop sintino il leam cu la tiere di dulà che a vegnin?
«Magari cussì no come l’an passât o vin vût dome pôcs minûts ae fin dal incuintri par podê fevelâ des ativitâts che o vin puartât indevant tal ultin an e par fevelâ des nestris necessitâts» al marche un dai zovins intervignûts ae cunvigne, Giacomo Trevisan dal Fogolâr di Shanghai. «I zovins a son e si stan dant da fâ: a Shanghai o vin inmaneât une vore di incuintris e di apontaments culturâi par fânus cognossi, come i concierts che e à tignût te ambassade taliane la flautiste furlane di nomee internazionâl Luisa Sello. In plui,» al zonte Trevisan «une nestre precise volontât, dut un cul gnûf president Mirko Bordiga e cul president onorari Marco Casula, e je stade chê di inmaneâ ativitâts cu lis sociis dai Julians tal mont par presentâ i nestris prodots tipics e lis nestris aziendis pandint une sorte di unitât regjonâl di lâ dai cjampanilisims: i cinês no podaressin capî une division interne tune regjon tant piçule come la nestre».
Giacomo al crôt te impuartance dai Fogolârs. «Si trate di vetrinis che a podin jessi une vore impuartantis par fâ cognossi il Friûl cu lis sos bielecis e i siei prodots. Al è clâr che e je une grande diference jenfri i Fogolârs plui vecjos e chei nassûts tai ultins agns: la etât medie dai socis dai Fogolârs come il nestri e je une vore plui basse di chei storics come chei de Argjentine e dal Canada. O resti dut câs otimist» al marche Giacomo «par vie che il neopresident Pittaro mi pâr une vore atent aes nestris esigjencis: o fasarìn un belanç tal prossin incuintri di ca a un an».
(Alessio Potocco)
ATUALITÂT – I zovins dai fogolârs: une risorse valorizade?............
Sabide ai 31 di Lui e domenie il Prin di Avost si è tignût a Maian il setim incuintri inmaneât dal «Ente Friuli nel Mondo» che al à clamât dongje i Fogolârs furlans di ducj e cinc i continents. In ocasion de prime volte dal gnûf president Pietro Pittaro, il teme centrâl al è stât il leam jenfri i zovins e i Fogolârs tant che rapresentants dal Friûl ator pal mont. I furlans che in dì di vuê a decidin di partî cul computer in man e no plui cu la valîs di cjarton come che a àn fat i lôr nonos trop sintino il leam cu la tiere di dulà che a vegnin?


text:
Letaris a Timoteu
Letaris a Timoteu
Jentrade[cambie | modifiche il codiç]
Timoteu al jere fi di une femine ebreu, Eunice e di un om grêc il non dal cuâl nol è nomenât intes Scrituris.
No si sa cuant che Timoteu al sei deventât un cristian, ma da chel che si lei, sigurementri so mari e probabilmentri ancje so none Loide, i vevin insegnât lis "scrituris sacris".
Si sa purpûr, che cuant che Pauli intal so secont viaç missionari a si cjatave a Listra, i cristians dal puest a rinderin buine testemoneance di lui.
Pauli al sielzè Timoteu come compagn di viaç, e par no da ocasion di catan ai ebreus, lu circoncidè, ancje se cheste pratiche no jere plui pretindude dai cristians.
Timoteu al à viazât une vore cun Pauli in mieç a lis congregazions de Asie Minôr.
Prime a Timoteu[cambie | modifiche il codiç]
Pauli al scrivè cheste letare probabilmentri da la Macedonie, dulà che si cjatave intal periodi framieç la so liberazion de prime detenzion a Rome e prime dal so ultin impresonament, ven a stâi fra il 61 e il 64 d.C.
La scrivè par esponi clarementri normis relativis a la organizazion de glesie, par visâ Timoteu di sta in vuardie cuintri i fals insegnaments e par rinfuarçâ i fradis dal puest.
Contignût[cambie | modifiche il codiç]
Al scomence cun conseis pratics par la stesse spiritualitât di Timoteu. Nol devi concentrâsi sul adestrament fisic, ma su la sante devozion.
Seguissin visis cuintri lis influencis vuastadoriis dentri de glesie come: falsis dutrinis, apostasie, falsis storiis che a fasin nassi sticis, gjelosiis e altri.
Al dîs di fâ atenzion ai triscj utii a cause dal amôr pai bêçs.
Al continue cuntun minuziôs elenc di cualitâts che a devin vê chei che a cjapin la diretive intes congregazions.
Al specifiche e al torne a confermâ che a 'ndi è un sôl Idiu e un sôl mediatôr fra l'Idiu e i oms, Jesus Crist.
A vegnin dâts conseis su come compuartâsi intai confronts des autoritâts governativis.
Utilitât[cambie | modifiche il codiç]
E je une letare che a dâ vigorôs avertiments a chei che a cirin di fâ, dibant, resonadis filosofichis su lis robis spirituâls.
Nus met in vuardie dal amôr pai bêçs che al puarte al materialisim e ai sbaldiments.
Al dâ un otim esempli ai zovins, come che a puedin jessi di figure inte glesie, come Timoteu, dantsi di fâ par je.
Al sburte ducj a fâ il ben e a jessi rics di oparis strabuinis.
Seconde a Timoteu[cambie | modifiche il codiç]
Pauli si cjatave presonîr a Rome intal 65 d.C.
Un an prime a Rome al jere sclopât un larc boreâl che al veve devastât une gran par dai soi cuartîrs.
Lis cjacaris e jerin che chest al fos colpe di Nerone, il cuâl par fâ cessâ chestis vôs, al inventà dai colpevui, i cristians.
A 'ndi seguità une des plui barbaris persecuzions. Tacito al scrîf che i cristians a jerin metûts su un pâl e brusâts par doprâju come torcis par lusorâ la gnot.
Al jere in chest brut periodi che Pauli al jere impresonât e al veve pocjis sperancis di vignî fûr vîf.
Scrite pôc prime dal so martiri, la letare e contignive un vigorôs incoragjament par Timoteu.
Contignût[cambie | modifiche il codiç]
Timoteu al ven incoragjât a fâ progrès, a fâ dut il pussibil par presentâsi passât al Idiu, messedant la lenghe de so peraule.
Al dâ conseis par judâ Timoteu a restâ salt cuintrii fals mestris. Al dîs che intes "ultimis zornadis" a 'ndi saran timps dificii par vie de inicuitât dai oms.
Par chest al devi bati dûr intal predicjâ la peraule, ancje se la int no varès scoltât.
Po, Pauli al cjacare de so situazion di presonîr. Al sta patint a cause dal Crist, ma no si vergogne.
Al ricognòs che la so muart e je iminent, ma al spiete cun fiducie il dî intal cuâl Jesus i darà la corone de justizie.
Pauli al à fiducie che il Signôr lu salvarà pal so Ream celest.
Utilitât[cambie | modifiche il codiç]
Nus fâ comprindi che dute la Scriture e je ispirade dal Idiu e e je zovevule al om par che al sei preparât par ogni opare buine.
La letare partant a dâ spic a la utilitât di insegnâ e ducj a varessin di sfuarçâsi di jessi brâfs insegnants.
Nus sburte a no jessi come chei che a imparin simpri ma non son mai in grât di vignî a la acurade cognossince, ma si lassin sossolâ lis orelis secont i lôr desideris egoistics.
Ricuardant che Timoteu al veve cognossût i scrits sacris de infanzie, nus mostre che o dovaressin insegnâ ai fiis za di cuant che a son ancjemò piçui.
Nus vise che intes "ultimis zornadis" a 'ndi saran timps dificii, par chest al è necessari che ducj a stedin in vuardie.


text:
#19 – La flôr de bataie Udin, Otubar dal 1383. O cjapi un moment par cjalâmi ator e valutâ la situazion. La androne e je strente. Masse strente par disfodrâ la spade e menâ colps cence intrigâsi. Un disavantaç par me, e un vantâç par chel smafar ca denant di me, che al à za la man pronte dongje de [...]
Tag: Barba Pisul Stentadizza
#10 – Mascaris e mascaris Il zovin al vierzè i voi bruntulant, biel che la svearine dal telefonut e sunave un toc punk che nancje i plaseve, ma che lu tirave sù di suste dantij la juste dose di fote par jevâ e tacâ la zornade a blestemis. Prime robe: meti sù il cafè; e intant fâ sù un spagnolet, [...]


text:
Showing all 13 results
-
10,00 €
di RAFFAELE SERAFINI … une serie di storiis origjinâls e che si lein intun flât! A son storiis che a someis fatis par jessi…
-
10,00 €
di RAFFAELE SERAFINI Lis storiis di Raffaele Serafini a van indenant e indaûr intal timp dilunc di un troi che nus permet di butâ…
-
10,00 €
CONTIS DE DISINCRESSITE di GIANFRANCO PELLEGRINI Lis cuatri contis principâls, cu lis dôs plui curtis metudis dongje, si pein a lis stagjons dal an,…
-
12,00 €
di GIANFRANCO PELLEGRINI Gianfranco Pellegrini nus fâs jentrâ in events che a àn marcât popui e tieris dal Friûl o ben che a son…
-
12,00 €
di CHECO TAM Sul cjast al jere un vecjo scrin cuntune specjere, un plan di marmul e cuatri scansei. I prins trê si podevin…
-
6,00 €
del TEATRO INCERTO Il Teatro Incerto nus propon il so Don Chisciotte stralunât e in marilenghe, zuiant dentri e fûr dal test, domandantsi cui…
-
-
7,00 €
di FULVIO REDDKAA ROMANIN Jê a vevo poiât uno man sul finestrin. Fôr al ero miesdì e il paîs al ero desert. “Ma dove…
-
10,00 €
a cura di BENO FIGNON Poesiis in furlan e traduzion par talian, un lengaç “contaminât”, un libri diferent, dificil di catalogâ. Poesiis soredut, ma…
-
7,00 €
di FULVIO REDDKAA ROMANIN Tes dôs contis achì presentadis la Cjargne – anzit, une sô piçule part, confinade linguistichementri – e une sorte di…
-
12,00 €
a cura di ALESSANDRA KERSEVAN La racuelte e je nassude come materiâl di leture in furlan par fantats/fantatis de scuele medie. Ma e je…
-
5,00 €
di CHECO TAM Lis contis di Checo Tam a puedin fevelâ di concierts di musiche dark dai agns otante, come ancje di aliens ae…
-
8,00 €
di FRANCESCA GREGORICCHIO Vincj contis golosis, dulà che il ses al è il protagonist, miscliçât al plasê ma ancje aes pôris, frustrazions e, soredut,…


text:
“Mor” inte lenghe celtiche al vûl dî “neri”. Par vie des moris che, cuant che a son maduris, a àn chel colôr alì. I latins, par distinguilis di chês dai baraçs, lis clamarin “morus celsa”, ven a stâi “altis”. Chi di nô si è mantignude inte lenghe la lidrîs celtiche, cussì pai talians la plante e je il “gelso”, dal latin “celsus”, e par nô invezit il “morâr”. In cuintritindince. Anzit, tante la impuartance di chest len, che il so non al è deventât il mût par indicâ ducj chei altris. Come la rose pes rosis. E in efiets, il morâr in Friûl al rapresente alc di plui che no un len e une frascje. Al è un simbul, un toc di anime, une sclese di memorie plantade in profonditât come lis sôs lidrîs te tiere.
LA CUISTION DES GALETIS_ Dome tal 1740 i contadins de Patrie a àn otignût il permès de Dominante di podê plantâju sui confins dai cjamps. Un permès sudât, scombatût, pratindût e a la fin vinçût a la arogance di une Siore avonde ludre che e veve pôre di une concorince te produzion de sede, massime intune contrade di cuintribandîrs e cramârs come la nestre, masse dongje dai confins imperiâi par no fâ pensâ a plui di cualchidun che i trois par Viene o par Lubiane a jerin plui salutârs di chei che a menavin su la Lagune. Si capìs, lis galetis a fasevin gole! Ma pai contadins furlans a àn rapresentât par secui une forme di resistence, la uniche integrazion pussibile ae miserie di ogni dì. Massime tal periodi dal an cuant che l’Invier al jere a pene finît e la stagjon agricule no jere ancjemò scomençade. Si tacave a comprâ un vignarûl di ûfs di pavee fra Sant Zorç, ven a stâi ai 23 di Avrîl, e Sant Marc, ai 25. Il cicli si sarès sierât dome a Sant Zuan, ai 24 di Jugn, date solstiziâl, cuant che la galete, dopo jessi stade sbroventade, e podeve jessi vendude al cramâr di passaç, fate salve cualchi pavee sparagnade de aghe bolint par vê une riserve di ûfs bogns pal an daspò. Trê Sants dai cavalîrs duncje, e trê datis impuartantonis tal calendari rituâl de nestre int.
LA TRADIZION PAGANE E CHÊ CRISTIANE_ Datis impastadis di sapience antighe, di fiestis paganis ancestrâls messedadis cu la culture cristiane, a opare de sapience dimostrade di simpri de Glesie di Aquilee; che in cualchi maniere a jentrin tal zûc di simbui e di tradizions e che a mertaressin di jessi studiadis fin te lôr lontane lidrîs, là che fede, lavôr e tradizions a formin chel istès glimuç che al fâs la trame de Storie. Di une once di semence (ven a stâi cirche trente grams) si podevin produsi fin a 75,80 chilos di galete. E o fevelìn di une sole once. Par fâle scludi, la semence, si le meteve sot dal materàs di sclofe, tal cliput, magari doprant il jet dai vecjos, che a podevin durmî un alc di plui e duncje ur regalavin ai ûfs cualchi moment di cjalt in plui. E vuai a fâ il jet, intant, par no disturbâ la cove. Chei cavalîrs a varessin mangjât plui di 1.000 chilos di fuee in 40 dîs di vite. E chest, dome par dâ la idee de grande impuartance de produzion tal vivi cuotidian, tal paisaç agrari, tal imagjinari coletîf dai nestris vons. E cul vuadagn di chê once, si podeve rivâ a paiâ l’afit dal cjamp, o un pâr di scarpis gnovis al nuviç, o un bon gustâ par dute la famee, la dì des gnocis: il gustâ dai cavalîrs. Bisugnarà spietâ i studis agronomics di Antoni Zanon, te seconde metât dal ‘700, e po dopo tal ‘800 il contribût adiriture di Louis Pasteur, che al fo ospit de filande Kechler di Sant Martin di Codroip, se tante potenzialitât e podarà restâ jenfri i confins dal Friûl, cence jessi dispierdude sot la sgrife dal Leon di Sant Marc.
LA INDUSTRIE DE SEDE IN FRIÛL_ Une potenzialitât ben valorizade de Austrie (in clâf anti Vignesie) dal 1797 fintrimai al 1866, cuant che ancje i cavalîrs di bigate – compagn di ducj chei altris nobii furlans lôr coparis, che a fossin conts o marchês – a saran fats talians, puartant un grant contribût ae economie dai regnicui piemontês, ancje se i libris di storie a àn un biel fevelâ dome des modernizazions voludis dal Cont di Cavour, chel Camillo Benso tant nomenât ancje pal disvilup de industrie dal filât. Fra ‘800 e ‘900 a forin principalmentri lis feminis, ancje in Friûl, a lavorâ in filande. Zovinis e fantatis, massimementri. La lôr epopee e je stade cjantade par prin di Elio Bertolini come di nissun altri mai, seguît in maniere magjistrâl di Pauli Patui. Bisugnarès pensâ ai lôr sacrificis, ae lôr fadie, cuant che si emozionìn devant des cjalcis di sede fine che a cjarecin sensualmentri lis gjambis des feminis di Gustav Klimt, o a la vieste di cjamare lizere di Eleonora Duse, la femine dal Vate dai talians. Probabilmentri, daûr di ogni svolaç la firme e pues sei chê di une frute furlane che no varès mai podût permetisi di rasintâ chê sede se no te aghe bolint di une filande. ■
ANGELO FLORAMO
_____________________________________
La fortune vignude de Cine
Lis cronachis nus contin che a orient de Cine, un popul misteriôs, i Seris (al è di lôr che al ven fûr il non de sede) par prins a rivarin a gjavâ fûr de bave dai cavalîrs il fîl preziôs di destinâ ae tiessidure. Si presum plui di trê mil agns fa. E par secui i imperadôrs cinês a àn tignude scuindude gjelosementri cheste art antighe. Puartâ ûfs de pavee de sede fûr dai confins imperiâi e jere une azion che si paiave cu la muart. Dome tal 582 de ete cristiane, doi muinis de glesie orientâl a donarin al imperadôr Justinian il Bizantin chei grignei. Di li, a forin sparniçâts par dut il Mediterani, massime dai Araps, e daspò – cul jutori dai Normans di Rugjêr II prime, e po dopo dal imperadôr di Gjermanie Fidrì II –, a rivarin fin dongje lis Alps. Ca sù di nô, a son rivâts tor dal 1300, jentrant te vite dai piçui borcs e dai paîs in maniere capilâr, stant che a rapresentavin, massime pai contadins, une forme di economie impuartantone par rivâ a tirâ sù cualchi carantan. A scomençâ dal 1420, cu la invasion de Patrie, Vignesie e fo buine di sfrutâ ancje cheste man di opare furlane a pro de sô protoindustrie, principalmentri concentrade inte regjon lombarde. Lavôr furlan pai opificis comacins, come i rôi de Cjargne pai cantîrs di Sant Marc. Le vin studiade ducj po la storie di Renzo e di Lucia e di ce che al sucedeve su chel ram dal lât di Como, no mo? Ma sal vignìs fûr che come Lucine Savorgnan e Luîs Da Porto, i vêrs Giulietta e Romeo, ancje i nuviçs imprometûts di Alessandro Manzoni a son in veretât une storie di filande dute furlane, e che al puest di un bulo spagnûl la part dal trist chi di nô le varès fate un paron talianot, plui atent ae biele musute di une bigate furlane che no ai siei cavalîrs, saressial alc di maraveâsi? “Chel ram dal lât di Ruvigne…”, al podarès jessi il principi. Ma ancje cheste e je dute une altre cuintristorie, che cualchidun al savarà contâle, une dì sperin no masse lontane. ■
ANGELO FLORAMO
GRIGNEI DI STORIE. Sul “fîl” de storie............
“Mor” inte lenghe celtiche al vûl dî “neri”. Par vie des moris che, cuant che a son maduris, a àn chel colôr alì. I latins, par distinguilis di chês dai baraçs, lis clamarin “morus celsa”, ven a stâi “altis”. Chi di nô si è mantignude inte lenghe la lidrîs celtiche, cussì pai talians la plante e je il “gelso”, dal latin “celsus”, e par nô invezit il “morâr”. In cuintritindince. Anzit, tante la impuartance di chest len, che il so non al è deventât il mût par indicâ ducj chei altris. Come la rose pes rosis. E in efiets, il morâr in Friûl al rapresente alc di plui che no un len e une frascje. Al è un simbul, un toc di anime, une sclese di memorie plantade in profonditât come lis sôs lidrîs te tiere.